Bekas Pesuruhjaya Tinggi Bangladesh dapat kebenaran tangguh pulang
Oleh NUZULSHAM SHAMSUDDIN

15 Februari 2022, 2:42 pm
KUALA LUMPUR – Bekas Pesuruhjaya Tinggi Bangladesh ke Malaysia Mohamed Khairuzzaman, berjaya dalam permohonannya untuk mendapatkan perintah penggantungan sementara (interim) bagi menghalang Jabatan Imigresen Malaysia (JIM) menghantarnya pulang ke negara asal.
Hakim Mohamed Zaini Mazlan memutuskan demikian selepas membenarkan permohonan Mohamed Khairuzzaman selaku pemohon sehingga permohonan habeas corpus (penahanan salah) difailkannya bagi mencabar penahanan oleh pihak berkuasa Malaysia diputuskan mahkamah tinggi.
Terdahulu semasa prosiding, peguam Edmund Bon yang mewakili Mohamed Khairuzzaman berkata penangguhan sementara itu perlu dibenarkan kerana terdapat risiko bahawa anak guamnya boleh dihantar pulang pada bila-bila masa sebelum habeas corpus didengar pada 20 Mei ini.
Dalam prosiding hari ini pendakwaan diwakili Timbalan Pendakwa Raya Wong Siew Mun yang bertindak bagi pihak Menteri Dalam Negeri, Ketua Pengarah Imigresen dan Kerajaan Malaysia yang dinamakan selaku responden.
Pada 10 Februari lalu, media melaporkan Menteri Dalam Negeri Datuk Seri Hamzah Zainudin mengesahkan Mohammed Khairuzzaman kini ditahan pihak berkuasa negara ini.
Tanpa mendedahkan Mohammed Khairuzzaman ditahan atas kesalahan apa, beliau berkata penahanan itu dilakukan mengikut prosedur perundangan sedia ada.

Menurut laporan media, Mohammed Khairuzzaman yang dilaporkan tinggal di Malaysia sebagai pelarian ditahan di rumahnya di Ampang dan dijangka dihantar ke Bangladesh.-KOSMO! ONLINE


Dua negeri alami cuaca buruk petang ini
Oleh FITRI HAZIM

15 Februari 2022, 2:35 pm
PETALING JAYA – Penduduk di negeri Pahang dan Johor diberi amaran hujan lebat dan ribut petir.
Menurut Jabatan Meteorologi Malaysia (MetMalaysia), cuaca yang tidak menentu itu melibatkan beberapa kawasan di setiap negeri yang terbabit sehingga pukul 5 petang ini.
“Di Pahang, kawasan yang dijangka mengalami hujan lebat serta ribut petir di Kuantan dan Pekan.
“Antara kawasan yang terjejas di Johor pula ialah di Kluang, Mersing, Pontian, Kulai, Kota Tinggi dan Johor Bahru,” katanya di sini tadi. – KOSMO! ONLINE


Dua bulan haid tak berhenti, Wawa Zainal tekad buang implan
Oleh SAIRUL ZAMRI MISRANI

15 Februari 2022, 2:55 pm
PETALING JAYA – Dua bulan didatangi haid secara tidak terkawal membuatkan pelakon Wawa Zainal mengambil keputusan untuk membuang alat mencegah kehamilan atau implan yang dipasangnya sebelum ini.
Menurut Wawa, disebabkan memasang alat tersebut selepas kelahiran bayi keempatnya November lepas, kitaran haidnya menjadi tidak stabil selain menyukarkan untuk melakukan kerja-kerja harian termasuk ibadah.
“Saya pasang implan sebelum ini untuk rancang tempoh kehamilan.
“Tapi lain pula jadinya apabila dua bulan hadi datang tak henti-henti selepas pasang alat itu. Dua bulan period (kitaran) haid saya tak henti-henti.
“Jadi saya rasakan lebih baik buang semula benda itu (implan). Kalau ikut nasihat doktor kena tunggu tiga bulan baru boleh buang, tapi sebab tak tahan saya ambil keputusan buang saja,” katanya.
Wawa atau nama sebenarnya Nur Hawa Zainal Abidin, 30, bagaimanapun bersyukur kerana tidak mengalami sebarang kesan sampingan selepas membuang alat tersebut selain tidak menolak jika dikurnikan cahaya mata kelima dalam masa terdekat.

“Jika diberikan rezeki untuk ada anak lagi, saya tak menolak. Sekarang implan pun sudah dibuang, jadi kami suami isteri sendirilah yang rancang kini,” katanya.
Terdahulu Wawa berkongsi masalah yang dihadapinya dalam InstaStory dan menerima pelbagai respons daripada pengikut mengenai pemasangan alat pencegahan hamil tersebut.
Untuk rekod, Wawa dan Ariel Zafrel bernikah pada 2013 dan hasil perkahwinan mereka dikurnikan empat cahaya mata iaitu Ahmad Fakhruddin Attar, 8, Hayla Maghfiratul Adzkiyaa, 6, dan Ayya Soffya, 2 dan Jibril Ibtisam yang kini berusia tiga bulan. – K! ONLINE


Rashidi Ishak hidup dalam paranoid
15 Februari 2022, 2:39 pm
PETALING JAYA – Pengalaman menjadi pesakit Covid-19 selepas dijangkiti wabak maut berkenaan pada Disember tahun lalu benar-benar mengubah kehidupan pelakon Rashidi Ishak.
Akui Rashidi, 48, dia mengakui berasa trauma dengan apa yang berlaku terhadap dirinya kerana ketika itu, keadaan kesihatannya agak teruk.
Trauma yang dialaminya membuatkan dia berubah menjadi seorang yang memiliki personaliti Obsessif Kompulsif atau Obsessive compulsive disorder (OCD) Covid-19.
“Sekarang saya jadi lebih OCD. Cecair pembasmi kuman sentiasa ada dibawa bersama, tak habis-habis nak bersihkan tangan.
“Kesan kejadian tempoh hari juga buatkan saya tak bergaul dengan sesiapa semasa penggambaran. Selepas tamat babak, saya masuk kereta dan jauhkan diri daripada orang.
“Sekarang pun saya tak keluar berjumpa orang. Selepas kerja, terus balik ke rumah. Perancangan bercuti pun langsung tak ada untuk tahun ini memandangkan kes harian juga semakin meningkat,” kongsinya.

Dia berkata demikian ketika ditemu bual secara maya sempena mempromosikan drama terbaharu lakonannya, Tetuan Ang & Rahimin bersama Ben Amir dan Daiyan Trisha semalam.
Rashidi disahkan positif pada 7 Disember tahun lalu ketika penggambaran Tetuan Ang & Rahimin berlangsung iaitu tiga hari selepas Daiyan terlebih dahulu disahkan positif pada 4 Disember.
Menerusi perkongsian dalam Instagramnya, dia memaklumkan bahawa keadaan dirinya ketika itu sangat teruk kerana mengalami banyak simptom seperti demam, batuk, cirit-birit dan muntah pada hari keempat kuarantin.
Seluruh badannya juga berasa lembik dan sakit sehingga tiada tenaga selain otot-ototnya berdenyut.
Kini selepas lebih dua bulan pulih, pelakon itu berkongsi keadaan kesihatannya pasca dijangkiti Covid-19.
“Selepas sembuh, saya mudah berasa letih. Untuk drama Tetuan Ang & Rahimin, ada jayakan babak di dalam mahkamah yang ambil masa panjang berjam-jam lamanya.
“Selepas empat hingga lima jam, saya terus rasa tak larat. Malah ton suara saya juga jadi berbeza, tambahan pula pada ketika itu saya belum pulih sepenuhnya,” ujar Rashidi.
Selain Rashidi dan Daiyan, ramai lagi selebriti tempatan menjadi mangsa jangkitan Covid-19 antaranya Intan Ladyana, Nabila Razali, Ariff Bahran dan Afdlin Shauki. – K! ONLINE


Penarik kereta didakwa miliki pistol, peluru, pedang samurai
Oleh ROSALWANI CHE SOH

15 Februari 2022, 3:20 pm
KOTA BHARU – Seorang penarik kereta dihadapkan ke Mahkamah Sesyen di sini hari ini atas tiga pertuduhan memiliki sepucuk pistol, 10 biji peluru dan dua bilah pedang samurai di tepi jalan di Kampung Kubang Edang, Bechah Keranji dekat Melor di sini di sini kira-kira dua minggu lalu.
Tertuduh, Mohd. Azli Sham Che Azmi, 38, bagaimanapun mengaku tidak bersalah selepas pertuduhan terhadapnya dibacakan oleh jurubahasa di hadapan Hakim Ahmad Bazli Bahruddin.
Mengikut pertuduhan pertama, tertuduh didakwa memiliki sepucuk pistol berwarna hitam dan perak bertulis Zoraki M 906-TD dan dua kelopak yang menyalahi undang-undang.
Tertuduh didakwa mengikut Seksyen 8 Akta Senjata Api (Penalti Lebih Berat) 1971 yang memperuntukkan hukuman penjara sehingga 14 tahun dan sebatan tidak kurang daripada enam kali jika sabit kesalahan.
Bagi pertuduhan kedua, Mohd. Azli Sham didapati memiliki sembilan butir peluru jenis 9 milimeter (mm) USA 380 Auto dan sebutir peluru 9 mm jenis PMC3 80 tanpa kebenaran yang sah.
Berdasarkan pertuduhan itu, tertuduh didakwa mengikut Seksyen 8(a) Akta Senjata 1960 yang memperuntukkan hukuman penjara sehingga tujuh tahun atau denda RM10,000 atau kedua-duanya jika sabit kesalahan.

Mengikut pertuduhan ketiga, tertuduh didakwa memiliki dua bilah pedang samurai tanpa kebenaran yang sah daripada pihak berkuasa dan perbuatan itu melanggar Sekyen 6(1)Akta Bahan Kakisan Letupan dan Senjata Berbahaya 1958.
Seksyen tersebut memperuntukkan hukuman penjara lima tahun hingga 10 tahun dan sebat jika sabit kesalahan.
Ketiga-tiga kesalahan itu dilakukan olehnya di tepi jalan Kubang Edang, Bechah Keranji dekat Melor di sini kira-kira pukul 9.30 pagi pada 31 Januari lalu.
Mahkamah tidak membenarkan tertuduh diikat jamin selain menetapkan 17 Mac depan untuk sebutan semula kes.
Kosmo! sebelum ini melaporkan, seorang lelaki yang ditahan selepas dia dipercayai tertidur dan memberhentikan kereta di tepi jalan di Kampung Kubang Edang, Bechah Keranji dekat Kota Bharu pada 31 Januari lalu rupa-rupanya suspek buruan polis sejak 19 tahun lalu.-KOSMO! ONLINE


MAFI beri jaminan empat bulan stabilkan harga ayam, bekalan telur
Oleh ZAKKINA WATI AHMAD TARMIZI

15 Februari 2022, 2:27 pm
PORT DICKSON – Kementerian Pertanian dan Industri Makanan (MAFI) memberi jaminan harga ayam dan bekalan telur ayam kembali stabil dalam tempoh empat bulan.
Menteri Pertanian dan Industri Makanan, Datuk Seri Dr. Ronald Kiandee berkata, ia berikutan ternakan ayam mengambil masa tempoh 35 hingga ke 40 hari untuk matang dan boleh dijual.
“Atas jaminan itu pihak kementerian perlu kerjasama dengan pihak industri kerana antara faktor kenaikan adalah harga dedak dan kerajaan telah menyahut keperluan pihak industri bagi menampung kos dedak sebelum ini.
“Sejak dua minggu lalu, pihak industri dalam proses kerjasama dengan pihak berkaitan bagi menampung keperluan industri ini yang mengalami kenaikan dan MAFI beri jaminan ini untuk menstabilkan dalam tempoh empat bulan kerana ternakan ayam mengambil 35 hingga 40 hari,” katanya.
Menurut Ronald lagi, pihak kementerian sebelum ini telah memaklumkan bahawa penternak akan menerima subsidi sebanyak 60 sen sekilogram bagi ayam hidup dan ayam bulat, dan 5 sen bagi sebiji telur ayam tanpa mengira kategori.-KOSMO! ONLINE


Lelaki maut dilanggar kereta api
Oleh FARAHWAHIDA AHMAD

15 Februari 2022, 2:47 pm
SEGAMAT – Seorang lelaki maut dilanggar kereta api dalam kejadian di Bandar Segamat, di sini, Sabtu lalu.
Nahas di landasan Tanah Melayu Berhad (KTMB) kira-kira pukul 5.50 petang itu menyebabkan mangsa warga tempatan berusia lingkungan 60an maut di lokasi kejadian akibat kecederaan parah.
Ketua Balai Bomba Penyelamat Bandar Segamat, Penolong Penguasa Bomba (PPgB) Muhd. Hazim Abdul Razak berkata, lima anggota bomba beserta sebuah jentera bergegas ke lokasi kejadian selepas menerima panggilan kecemasan pada pukul 6 petang.
“Anggota bomba yang tiba tiga minit kemudian mendapati mangsa sudah berada di laluan landasan kepala kereta api itu. Siasatan mendapati mangsa dilanggar kereta api penumpang KTMB dari arah Gemas menghala Johor Bahru.
“Operasi kemudian ditamatkan pada pukul 6.20 petang selepas mangsa dialihkan dan diserahkan kepada pihak polis untuk tindakan lanjut,” katanya dalam satu kenyataan di sini hari ini.
Sementara itu, Ketua Polis Daerah Segamat, Superintendan Bahrin Mohd. Noh berkata, siasatan awal polis mendapati tiada unsur jenayah dan kes diklasifikasikan sebagai mati mengejut (SDR).-KOSMO! ONLINE


Gajah betina ditemui mati terduduk dekat Empangan Pedu
Oleh MOHD. RIFAAT ABD. HAMID

15 Februari 2022, 2:51 pm
KUALA NERANG – Seekor gajah betina berusia 20 tahun seberat dua tan ditemui mati di tepi Jalan Empangan Pedu, Bukit Makgak di Pedu dekat sini hari ini.
Ketua Jabatan Perlindungan Hidupan Liar dan Taman Negara (Perhilitan) Sik/Padang Terap, Zulkifli Othman berkata, pihaknya menerima panggilan daripada orang awam berhubung penemuan bangkai gajah itu pada pukul 9.10 pagi.
Katanya, seramai 10 anggota Perhilitan daerah kemudian pergi ke lokasi dan menemui seekor gajah yang telah mati dalam keadaan terduduk di tepi jalan.
“Saya difahamkan gajah itu mati pada awal pagi sebelum ditemui penduduk kampung semasa mereka hendak pergi menoreh getah di kawasan itu,” katanya di sini hari ini.
Kata beliau, gajah tersebut dipercayai datang ke lokasi tersebut secara berkumpulan dari hutan berhampiran iaitu Pedu untuk mencari makan.
“Hasil pemeriksaan dan siasatan mendapati tiada kecederaan pada bangkai gajah tersebut,” jelasnya. – K! ONLINE


Pekerja DBKL maut kemalangan
Oleh MUHD AFIQ AL-HAFIZ MAT YUSOF

15 Februari 2022, 2:38 pm
KUALA LUMPUR – Seorang penunggang motosikal maut dalam satu kemalangan di Jalan Yaacob Latiff menghala ke bulatan Cheras di sini semalam.
Timbalan Ketua Jabatan Siasatan Dan Penguatkuasaan Trafik (JSPT) Kuala Lumpur, Superintendan Zulkafli Chek Lah berkata, kejadian berlaku kira-kira pukul 11.30 malam.
“Siasatan awal mendapati, kemalangan berlaku apabila pemandu kereta jenis Perodua Myvi tiba di persimpangan lampu isyarat Jalan Yaacob Latiff.
“Ketika pemandu Myvi berkenaan hendak membelok ke kanan, mangsa yang menunggang motosikal Yamaha Y15ZR dari arah bertentangan telah melanggar kereta Myvi tersebut,” katanya dalam kenyataan di sini hari ini.
Mengulas lanjut, mangsa yang berusia 26 tahun dan bertugas di Dewan Bandaraya Kuala Lumpur (DBKL).
“Akibat kemalangan terbabit, mangsa telah mengalami kecederaan parah pada bahagian kepala dan meninggal dunia dilokasi kejadian.

“Orang ramai yang mempunyai maklumat berhubung kejadian boleh menghubungi Balai Polis Trafik Jalan Tun H.S.Lee di talian 03-20719999 bagi membantu siasatan,” jelasnya.
Kes diklasifikasikan di bawah Seksyen 41(1) Akta Pengangkutan Jalan 1987 kerana memandu secara melulu sehingga menyebabkan kematian. – KOSMO! ONLINE.


Tengkorak mangsa hilang ditemui dalam semak
Oleh DIYANATUL ATIQAH ZAKARYA

15 Februari 2022, 2:33 pm
MELAKA – Tengkorak dipercayai milik seorang warga emas yang dilaporkan hilang pada bulan lalu ditemui di kawasan tanah lapang bersebelahan sebuah hotel di Jalan Tengkera di sini, semalam.
Ketua Polis Daerah Melaka Tengah, Asisten Komisioner Christopher Patit berkata, siasatan awal di tempat kejadian menemui kad pengenalan milik seorang lelaki berusia 87 tahun.
“Pihak polis telah menerima panggilan daripada pengadu yang merupakan seorang pekerja kedai tayar kira-kira pukul 6 petang memaklumkan menjumpai tengkorak dipercayai manusia.
“Pemeriksaan dilokasi kita menjumpai kad pengenalan diri dipercayai milik mangsa yang berbangsa Cina dan berusia 87 tahun,” katanya dalam satu kenyataan akhbar dikeluarkan di sini, hari ini.
Mengulas lanjut beliau berkata, semakan lanjut mendapati lelaki tersebut pernah dilaporkan hilang oleh anak saudaranya pada 31 Januari lalu.
“Mangsa dikatakan tinggal seorang diri di alamat seperti yang tertera pada kad pengenalan serta mempunyai masalah pelupa akibat keadaan usia yang sangat tua.

“Kita syaki mangsa telah berjalan kaki dari rumahnya yang tidak berapa jauh sebelum kemungkinan terjatuh di kawasan semak itu dan meninggal dunia,” katanya.-KOSMO! ONLINE


Malaysia tempah tiket Piala Uber 2022
Oleh MUHAMMAD ZUHAILY BADLISHAH

16 Februari 2022, 8:15 pm
SHAH ALAM – Skuad badminton wanita negara berjaya menempah slot Piala Uber 2022 di Bangkok, Thailand pada Mei depan selepas mara ke separuh akhir Kejohanan Badminton Berpasukan Asia (BATC) 2022.
Kejayaan itu hadir selepas Malaysia sekali lagi mencipta sensasi apabila kali ini menewaskan India 3-2 pada aksi terakhir Kumpulan Y di Pusat Konvensyen Setia City hari ini.
Ia sekali gus mengesahkan status Malaysia selaku juara Kumpulan Y dengan dua kemenangan selepas terdahulu turut mencatat kemenangan 3-2 ke atas Jepun pada aksi pembukaan semalam.
Kecemerlangan Malaysia hari ini bermula dengan kejayaan pemain perseorangan pertama, S. Kisona menewaskan Aakarshi Kashyap 21-16, 18-21, 21-16 sebelum Valeree Siow dan Pearly Tan menyumbang mata kedua buat skuad negara.
PEARLY (kiri) dan Valeree (kanan) dalam kelas tersendiri apabila menewaskan Gupta-Mehreen 21-1, 21-6 pada aksi BATC 2022 di Pusat Konvensyen Setia City hari ini. – SHIDDIEQIIN ZON
Valeree-Pearly mudah menewaskan Kushi Gupta-Riza Mehreen 21-1, 21-6, namun kejayaan itu gagal diteruskan Siti Nurshuhaini Azman apabila tewas 11-21, 19-21 kepada Ashmita Chaliha.
Bagaimanapun, kejayaan beregu kedua, Anna Cheong-Teoh Mei Xing 21-10, 21-12 ke atas Arul Bala Radhakrishnan-Nila Valluvan secara tidak langsung sudah mengesahkan kemenangan Malaysia ke atas India.

Kemenangan itu sudah cukup buat Malaysia walaupun perseorangan ketiga, Myisha Mohd. Khairul tumpas 16-21, 15-21 kepada Tara Shah pada perlawanan terakhir antara kedua-dua pasukan.
Lawan Malaysia di separuh akhir akan diketahui selepas undian dilakukan pada Jumaat ini sama ada bertemu semula naib juara Kumpulan Y, Jepun atau dua pasukan terbaik Kumpulan Z antara Korea Selatan dan Indonesia. – KOSMO! ONLINE


Suku sungai di dunia tercemar oleh bahan kimia perubatan
Oleh KOSMO!

16 Februari 2022, 9:30 pm
LONDON – Paras ubat farmaseutikal yang berpotensi bertoksik ditemui di suku lokasi sungai yang diperiksa di seluruh dunia, lapor akhbar Metro UK semalam.
Penyelidik seluruh dunia meninjau lebih daripada 1,000 tapak di 258 sungai. Antaranya adalah sungai Thames di London ke laluan air lain di Britain, sungai-sungai di kawasan Amazon Brazil dan di bandar-bandar utama seperti Delhi, New York dan Guangzhou.
Penilaian itu mengukur kehadiran 61 bahan farmaseutikal termasuk beberapa sebatian yang digunakan dalam kehidupan manusia seperti kafein sama ada berada di paras yang berpotensi memberi kesan kepada alam sekitar atau tidak.
Kajian tersebut diterbitkan menerusi Prosiding Akademi Sains Kebangsaan (PNAS) yang memberi amaran bahawa pencemaran sungai di dunia oleh bahan kimia perubatan sebagai masalah global.
Penyelidikan itu memberi amaran bahawa pencemaran tersebut berpotensi memberi risiko kepada habitat air tawar dan hidupan liar.
Ia berisiko menyumbang kepada pembentukan bakteria yang tidak dibunuh tetapi terus membiak.

Ia turut mengancam matlamat global dalam menjaga kualiti air dan mengurangkan pencemaran.
Analisis yang dijalankan di Universiti York, Britain itu menunjukkan bahawa pencemaran dari sisa kimia perubatan berada di setiap benua dengan bahan seperti nikotin dan kotin, kafein dan parasetamol didapati di mana-mana termasuk Antartika.
Pelbagai bahan kimia lain turut ditemui di seluruh benua yang didiami manusia seperti ubat yang merawat denyutan jantung tidak normal, antibiotik, antidepresan, ubat tidur dan antihistamin.
Sesetengah sungai juga terdedah kepada campuran bahan kimia yang kompleks.
Walaupun kebanyakan bahan kimia yang dilihat di sungai secara global adalah lebih rendah daripada kepekatan yang boleh menyebabkan kesan ekologi, terdapat tahap bahan cemar yang boleh menimbulkan ancaman kepada alam sekitar atau manusia di lebih daripada satu perempat daripada lokasi yang dikaji. – Agensi


Ibu mati dipenggal anak tiri
Oleh AIMUNI TUAN LAH

16 Februari 2022, 7:58 pm
GUA MUSANG – Seorang wanita mati dalam keadaan menyayat hati apabila lehernya putus dipenggal anak lelaki tirinya dengan sebilah parang di rumah mereka di Kampung Batu Machang, Jerek di sini petang tadi.
Dalam kejadian kira-kira pukul 4.55 petang itu, suspek yang berusia 39 tahun itu telah menyerah diri di Balai Polis Bertam di sini selepas mengaku telah membunuh ibu tirinya dengan parang di rumah.
Ketua Polis Daerah Gua Musang, Superintendan Sik Choon Foo berkata, polis terus bergegas ke lokasi kejadian selepas menerima laporan yang mengatakan seorang wanita berusia 54 tahun dicederakan oleh anak tirinya itu.
Katanya, siasatan awal mendapati, suspek merupakan seorang penagih dadah dan pesakit mental.
“Hasil pemeriksaan polis di lokasi kejadian mendapati, leher mangsa putus akibat ditetak menggunakan parang. Siasatan masih dijalankan dan perkembangan lanjut akan dimaklumkan kemudian,” katanya dalam satu kenyataan di sini hari ini.
Choon Foo berkata, pemeriksaan mendapati, suspek mempunyai rekod jenayah lampau berkait kes curi motosikal dan kes pecah rumah. – KOSMO! ONLINE


Bekas kekasih akhirnya berjodoh pada usia 61 tahun
Oleh Kosmo

16 Februari 2022, 8:30 pm
JAKARTA – Sepasang kekasih yang telah terpisah selama berpuluh-puluh tahun akhirnya bersatu dalam sebuah ikatan perkahwinan meskipun pada usia 61 tahun, lapor laman berita Suara.com semalam.
Berdasarkan sebuah klip video yang tular di TikTok, pasangan pengantin warga emas itu dilihat sedang bergambar di pelamin sambil menunjukkan kad nikah milik mereka.
Menurut akaun yang memuat naik hantaran tersebut, lelaki berkenaan mengaku tidak dapat melupakan isterinya yang merupakan cinta pertamanya.
“Gagal move on. Selepas berpuluh-puluh tahun terpisah, akhirnya berkahwin dengan cinta pertama pada usia 61 tahun,” demikian menurut keterangan pada video tersebut.
Ia bagaimanapun tidak menyatakan kisah sebenar yang terjadi di sebalik pepisahan kedua-dua mereka.
Video itu menjadi tular dengan ramai netizen memberikan pelbagai komen.

“Semoga golongan yang masih bujang lebih optimis,” kata seorang pengguna.
“Harap maklum semua netizen. Sudah berpuluh-puluh tahun dia menunggu,” kata seorang lagi. – AGENSI


Hulu Terengganu dilanda ‘bah hanyut nangga’
Oleh NOOR HAYATI MAMAT

16 Februari 2022, 10:02 pm
HULU TERENGGANU – Hujan lebat sejak semalam menyebabkan hampir 10 kampung di mukim Hulu Telemong di sini dilanda banjir kilat hari ini.
Antara kawasan di dalam mukim itu yang terlibat ialah Matang, Nibong, Paloh Nyior dan Kampung Bukit Tadok.
Pengerusi Jawatankuasa Pembangunan dan Keselamatan Kampung (JPKK) Paloh Nyior, Mohd. Sharif Jusoh berkata, begitupun, banjir cepat surut dan setakat ini tiada keperluan untuk membuka mana-mana pusat pemindahan sementara (PPS).
“Sebenarnya daerah ini khususnya mukim Hulu Telemong sudah lama tidak dilanda banjir pada bulan Februari sewaktu di penghujung monsun Timur Laut sepert ini.
“Bah selain bulan November hingga Januari ini kami penduduk setempat zaman dahulu panggil sebagai ‘bah hanyut nangga’,” katanya kepada ditemui Kosmo! di sini hari ini.
Mohd. Sharif berkata, ‘bah hanyut nangga’ biasanya berlaku sewaktu peralihan monsun antara bulan Febuari hingga April. – KOSMO! ONLINE


Tular selepas gunting rambut anak saudara Sultan Brunei
Oleh KOSMO!

16 Februari 2022, 10:30 pm
CHONBURI – Kaum lelaki berpusu-pusu ke kedai gunting rambut di wilayah Chonburi selepas anak saudara Sultan Brunei mendapatkan perkhidmatan di sana, lapor portal berita The Thaiger semalam.
Putera Faiq Jefri Bolkiah baru sahaja berpindah ke Thailand apabila mula bermain untuk Kelab Bola Sepak Chonburi dan menjadi sangat terkenal dalam kalangan rakyat Thailand.
Pemilik kedai gunting rambut, Chang Tee berkata, ramai yang berminat ke kedainya selepas Putera Faiq menggunting rambut di sana.
Chang menyifatkan ia sebagai peluang baik untuk perniagaannya pulih selepas mengalami kerugian akibat pandemik Covid-19.
Menurutnya, ramai pelanggan kini berminat untuk mendapatkan potongan rambut serupa dengan Putera Faiq iaitu ‘Skin fade’ yang kini merupakan stail paling terkenal di kedai itu.
Tukang rambut yang memotong rambut Putera Faiq, Teerapat Mungmee berkata, kebanyakan pelanggannya adalah pemain daripada kelab bola sepak itu.

Jadi apabila baginda perlu menggunting rambut, mereka mengesyorkan supaya mendapatkan perkhidmatan daripada Teerapat.
Putera Faiq diiktiraf sebagai antara pemain bola sepak terkaya di dunia dengan anggaran nilai bersih AS$20 bilion (RM83.756 bilion).
Baginda merupakan kapten pasukan kebangsaan Brunei dan kini bermain untuk kelab Thai Chon Buri FC. – Agensi


Kanak-kanak 10 tahun terperangkap dalam lori sampah lapan jam diselamatkan
Oleh KOSMO!

16 Februari 2022, 9:00 pm
KHARTOUM, Sudan – Seorang kanak-kanak lelaki Sudan berusia 10 tahun berjaya diselamatkan setelah terperangkap di dalam lori sampah selama lapan jam, lapor Badan Penyiaran Britain (BBC).
Budak lelaki yang dikenal pasti oleh polis sebagai Majed Mubarak Ibrahim itu bekerja dengan sebuah trak yang dikendalikan oleh Syarikat pembersihan negeri Khartoum.
Dia dipercayai ditarik masuk ke dalam lori ketika membuang sampah. Majed kini berada di hospital dan polis dilaporkan tidak mendedahkan sebarang butiran lanjut mengenai keadannya.
Orang ramai berkongsi gambar di media sosial mengenai beberapa penyelamat yang bekerja semalaman dalam usaha mengeluarkan kanak-kanak tersebut.
Seorang saksi berkata bahawa salah satu tangan kanak-kanak itu tersepit di dalam perangkap hidraulik.
Sebuah video memaparkan situasi ketika seorang pengimpal sedang bekerja dengan klip yang lain menunjukkan situasi ketika penggali eskavator sedang digunakan untuk membuka perangkap tersebut.

Menurut pengulas-pengulas sosial, kemalangan yang berlaku mendedahkan berlakunya isu buruh kanak-kanak di Sudan yang sering dieksploitasi dengan ada yang diambil menjadi tentera.
Realiti ekonomi yang sukar di Sudan menyebabkan beberapa kanak-kanak bekerja dalam situasi pekerjaan yang berbahaya dengan jumlah besar yang dicatatkan di Khartoum serta bandar-bandar lain.
Menurut agensi kanak-kanak Pertubuhan Bangsa-Bangsa Bersatu (PBB), Unicef, kira-kira tiga juta kanak-kanak Sudan tidak bersekolah. Mereka bekerja dalam pelbagai pekerjaan termasuk membersihkan, menjual, memasang batu bata dan mengutip sampah yang berisiko dieksploitasi dan disalahgunakan. – Agensi


Malaysia sudah tunjuk taring sebenar
Oleh MUHAMMAD ZUHAILY BADLISHAH

16 Februari 2022, 8:22 pm
SHAH ALAM – Skuad badminton lelaki negara membuka kempen Kejohanan Badminton Berpasukan Asia (BATC) 2022 dengan penuh bergaya menerusi kemenangan 5-0 ke atas Singapura di Pusat Konvensyen Setia City hari ini.
Kemenangan itu menyaksikan Malaysia berada pada landasan tepat untuk mencapai sasaran mara ke separuh akhir meskipun masih berbaki dua aksi dalam Kumpulan B menentang Kazakhstan esok dan Jepun pada Jumaat ini.
Menariknya, kejayaan Malaysia bermula dengan kemenangan pemain perseorangan lelaki pertama, Lee Zii Jia yang langsung dilihat tidak ‘berpeluh’ ketika menewaskan juara dunia dari Singapura, Loh Kean Yew 21-6, 21-14.
Langkah kanan itu diteruskan oleh beregu pertama yang juga pemenang pingat gangsa Sukan Olimpik Tokyo 2020, Aaron Chia-Soh Woi Yiik ke atas Danny Bawa Chrisnanta-Wesley Koh menerusi kemenangan 21-14, 21-12.
TZE YONG terpaksa bertarung dalam tiga set sebelum menewaskan lawannya menerusi kemenangan 17-21, 24-22, 21-19 pada aksi BATC 2022 di Pusat Konvensyen Setia City hari ini. – SHIDDIEQIIN ZON
Biarpun Ng Tze Yong tewas 17-21 pada set pertama tetapi perseorangan kedua negara itu bangkit dengan persembahan lebih tersusun untuk menundukkan Jason Teh 24-22, 21-19 dalam dua set berikutnya.
Walaupun sudah mengesahkan kemenangan tetapi beregu kedua negara, Goh Sze Fei dan Nur Izzuddin Rumsani terus menceriakan kem Malaysia dengan pungutan mata keempat selepas menewaskan Terry Hee-Andy Kwek 21-10, 21-13.

Perseorangan lelaki ketiga Malaysia, Leong Jun Hao memastikan rekod sempurna buat skuad negara apabila bangkit daripada ketinggalan pada set kedua untuk mencatat kemenangan straight-set 21-17, 22-20 ke atas Joel Koh. – KOSMO! ONLINE


Gelombang Omicron menuju Eropah timur
Oleh KOSMO!

16 Februari 2022, 10:00 pm
GENEVA – Pejabat Pertubuhan Kesihatan Sedunia (WHO) di Eropah pada Selasa memberi amaran berkenaan peningkatan dua kali ganda kes Covid-19 di Armenia, Azerbaijan, Belarus, Georgia, Rusia dan Ukraine sepanjang minggu lalu, lapor akhbar Saudi Gazette semalam.
“Seperti yang dijangka, gelombang Omicron sedang bergerak ke Eropah timur. 10 negara anggota di timur kini telah mengesan varian ini,’’ demikian kenyataan pengarah serantau WHO Eropah, Dr. Hans Kluge.
Lebih 828,000 kes dilaporkan di 52 negara anggota WHO Eropah pada Isnin. Jumlah tersebut mencecah satu juta kes buat pertama kali sejak 11 Januari lalu. Rantau itu merekodkan jumlah Covid-19 tertinggi dengan lebih dua juta kes harian baharu pada 26 Januari lalu.
Rusia melaporkan rekod baharu dengan lebih 197,000 jangkitan pada 10 Februari dengan Omiron dipersalahkan pada 60 peratus daripada keseluruhan kes. Negara itu paling teruk terjejas di Eropah dengan lebih 341,000 kematian.
Kluge menegaskan bahawa pengambilan vaksinasi adalah pertahanan terbaik berdepan wabak dan kematian terhadap semua varian Covid-19 dengan kadar di Eropah timur kekal rendah.
“Kurang daripada 40 peratus daripada mereka yang berusia lebih 60 tahun di Bosnia dan Herzegovina, Bulgaria, Kyrgyzstan, Ukraine dan Uzbekistan telah mendapatkan suntikan vaksin lengkap.

“Bulgaria, Georgia dan Macedonia Utara juga merupakan antara negara dengan 40 peratus pekerja penjagaan kesihatan mendapat sekurang-kurangnya satu dos vaksin,’’ kata Kluge.
Di Rusia yang merupakan negara pertama di dunia melancarkan kempen vaksinasi nasional, hanya kira-kira separuh daripada 146 juta penduduknya telah divaksin setakat ini. – Agensi


[VIDEO] Pemilik kedai emas disamun sekumpulan lelaki bersenjatakan parang
Oleh NOR SHAFAWATI YUP

16 Februari 2022, 9:03 pm
PORT DICKSON – Seorang pemilik kedai emas mengalami detik cemas apabila disamun sekumpulan lima lelaki bersenjatakan parang di Stesen Minyak Shell Lama, Lukut di sini hari ini.
Ketua Polis Daerah Port Dickson, Superitendan Aidi Sham Mohamed berkata, pihak polis menerima panggilan kecemasan berhubung kejadian tersebut kira-kira 10.15 pagi.
“Mangsa seorang lelaki berusia 50 tahun yang merupakan pemilik kedai emas di pekan Port Dickson memaklumkan telah diserang lima lelaki bersenjatakan parang yang menaiki dua buah kenderaan.
“Suspek telah menghalang dari arah hadapan dan belakang kereta milik mangsa semasa mangsa sedang memberhentikan kenderaan di stesen minyak tersebut,” katanya dalam kenyataan di sini hari ini.
Difahamkan ketika kejadian, mangsa menaiki kereta Toyota Camry manakala suspek menaiki kereta jenis Honda CRV dan Perodua Myvi.
Menurut Aidi Sham, suspek telah mengambil tiga buah beg berisi barang kemas, sebuah telefon bimbit, wang tunai dan dokumen peribadi milik mangsa sebelum melarikan diri.

“Semasa suspek melarikan diri, mangsa telah mengejar kenderaan suspek dan menghimpit salah sebuah kereta suspek hingga menyebabkan kenderaan itu hilang kawalan dan terbabas di bahu jalan.
“Mangsa kemudiannya telah berpatah balik namun suspek telah berjaya melarikan diri dan dua buah beg barang kemas yang dilarikan telah dijumpai semula di dalam kenderaan jenis Honda CRV berwarna hitam yang terbalik di hadapan deretan kedai tepi jalan Lukut,” katanya.
Jelas Aidi Sham, hasil semakan ke atas nombor casis Honda CRV tersebut juga mendapati kenderaan tersebut telah dilaporkan hilang dan disamun pada November 2021 di Sri Hartamas, Kuala Lumpur.-KOSMO! ONLINE


5 lelaki ditahan bantu siasatan kes tetak
Oleh MUHAMMAD ZIKRI

16 Februari 2022, 6:39 pm
PONTIAN – Polis berjaya menahan lima lelaki dalam tempoh 48 jam di tiga lokasi berasingan berkaitan kes kejadian tetak dengan parang di sebuah restoran di Bandar Benut di sini, Isnin lalu.
Ketua Polis Daerah Pontian, Superintendan Mohammad Shofee Tayib berkata, tangkapan pertama dilakukan pada pukul 10 pagi semalam di tepi Jalan Sekolah Arab di bandar Pontian bersama kenderaan jenis Toyota Alparhd warna putih dengan nombor pendaftaran JTS 6816.
“Hasil siasatan selanjut yang dijalankan, polis berjaya menahan dua lelaki pada pukul 12.15 tengah malam hari ini di Pekan Yong Peng, Batu Pahat.
“Manakala seorang lagi lelaki ditahan di Benut pada pukul 6.30 pagi ini, menjadikan kesemua lima orang terlibat dengan kejadian tersebut,” katanya dalam satu kenyataan di sini hari ini.
Tambah Mohammad Shofee, kelima-lima suspek yang ditahan berusia antara 21 hingga 53 tahun dan dua daripadanya mempunyai rekod kesalahan lampau.
Turut dirampas tiga bilah pedang yang digunakan dalam kejadian tersebut dan mereka telah ditahan reman selama enam hari dibawah Seksyen 117 Kanun Prosedur Jenayah untuk siasatan lanjut.-KOSMO! ONLINE


Tiga lagi suspek ditahan kes tetak, bakar lelaki
Oleh NORLIDA AKMAR IDROS

16 Februari 2022, 6:20 pm
ALOR SETAR – Polis menahan tiga lagi suspek bagi membantu siasatan kes kematian seorang lelaki yang disyaki dibunuh dalam kejadian di Simpang Kuala di sini pada semalam.
Ketua Polis Daerah Kota Setar, Asisten Komisioner Ahmad Shukri Mat Akhir memberitahu, tangkapan melibatkan dua lelaki dan seorang perempuan berusia antara 30-an hingga 50-an.
“Ketiga-tiga suspek ini ditahan di sekitar Alor Setar dan mereka direman sehingga 22 Februari ini bagi membantu siasatan.
“Kes disiasat di bawah Seksyen 302 Kanun Keseksaan kerana membunuh,” katanya di sini hari ini.
Kata beliau, setakat ini seramai empat suspek ditahan termasuk seorang lelaki berusia 59 tahun yang ditahan terlebih dahulu di sekitar lokasi kejadian.
Tambahnya, identiti mangsa yang merupakan lelaki berusia lewat 40-an itu masih belum diperoleh.

Kosmo! hari ini melaporkan seorang lelaki ditemui mati dipercayai akibat ditetak pada tangan dan muka sebelum dibakar dalam kejadian di sebuah bangunan panggung wayang lama yang terbiar di Simpang Kuala semalam.
Mayat mangsa berusia lingkungan lewat 40-an itu ditemui anggota bomba ketika melakukan kerja-kerja memadam kebakaran di bangunan tersebut. – KOSMO! ONLINE


Lelaki ‘show off’ baju berjenama, tetapi nampak murah
Oleh ALWANI ZAFIRAH

16 Februari 2022, 6:03 pm
PETALING JAYA – Tular di media sosial rakaman seorang lelaki yang dilihat keluar mengayakan pakaian berjenama yang dipercayai lebih RM40,000.
Menerusi perkongsian video oleh @sifuwawa di TikTok, dia sempat memuat naik kapsyen menunjukkan harga setiap pakaian yang digayakan.
“Gaya penampilan di Genting Highlands.
“Beg tangan mewah janama Lady Dior, RM21,000, baju kemeja bernilai RM4,000 serta kasut jenama Louis Vuitton (LV) berharga RM5,000,” tulisnya.
Sehingga kini, video tersebut telah menerima lebih 2 juta tontonan.
Sementara itu, menjengah ke ruangan komen, rata-rata orang ramai kurang senang dengan tindakan lelaki tersebut yang dianggap terlalu menunjuk-nunjuk.

“Minta maaf bang, keterlaluan sangat tu sikapnya, banyak duit pun, simpan sikap menunjuk-nunjuk tu, takut ramai membenci,” tegur seorang pengguna.
“Saya pakai baju pasar malam lagi nampak kemas dari abang, baik abang upah orang untuk pilihkan pakaian yang sesuai dengan abang supaya tak nampak murah,” ujar seorang pengguna lain. – KOSMO! ONLINE


Rezeki terpijak buruh kasar jadi model pakaian tular
Oleh Kosmo

16 Februari 2022, 7:30 pm
NEW DELHI – Seorang buruh kasar di Kerala menjadi popular sekelip mata selepas dia memperagakan sepasang sut pengantin daripada jenama tempatan milik seorang jurugambar, lapor laman berita Wion News semalam.
Mammikka, 60, menerima populariti mendadak itu selepas gambarnya sedang berdiri di tepi sebatang jalan dirakam jurugambar tersebut, Shareek Vayalil.
Shareek kemudian berkongsikan gambar tersebut di laman Facebook miliknya. Hantaran itu menjadi tular dalam sekelip mata selepas netizen menyamakan wajah Mammikka dengan pelakon dari India, Vinayakan.
Beberapa hari kemudian, Shareek mencari warga emas berkenaan untuk memintanya menjadi model bagi perniagaan pakaian pengantin yang dimiliki lelaki itu.
Selepas bersetuju, Mammikka menjalani transformasi pada penampilannya yang turut dirakam dalam sebuah video yang turut menjadi tular.
Hasil daripada transformasi tersebut, dia dilihat memperagakan sepasang sut klasik berwarna coklat beserta sebuah iPad yang dipegang.

Dia turut memakai sepasang kaca mata hitam, sekali gus menjadikannya berbeza sama sekali dengan penampilan awalnya sebagai seorang buruh kasar.
Ekoran populariti luar biasa itu, Mammikka meluahkan hasratnya untuk mencuba nasib dalam bidang peragaan dan dalam masa sama tetap meneruskan pekerjaannya sebagai seorang buruh. – AGENSI


DPT BLN1/2022 boleh disemak bermula hari ini
Oleh LUQMAN RIDHWAN MOHAMED NOR

16 Februari 2022, 7:04 pm
PUTRAJAYA – Daftar Pemilih Tambahan Bulan Januari Tahun 2022 (DPT BLN1/2022) telah diperakui dan diwartakan hari ini dengan ia dibuka untuk semakan selama 30 hari bermula hari ini hingga 17 Mac depan.
Setiausaha Suruhanjaya Pilihan Raya (SPR), Datuk Ikmalrudin Ishak berkata, DPT BLN1/2022 itu mengandungi nama bagi 36,408 orang warganegara berumur 18 tahun dan ke atas pada 1 hingga 31 Januari 2022 yang didaftarkan sebagai pemilih baharu secara automatik.
Katanya, ia turut mengandungi 8,579 orang pemilih berdaftar yang bertukar bahagian pilihan raya dan 7,164 orang pemilih bertukar status atau kategori pengundi dalam tempoh 1 hingga 31 Januari 2022.
“SPR menyediakan empat kaedah semakan bagi DPT BLN1/2022 iaitu Portal SPR di pautan https://www.spr.gov.my atau https://mysprsemak.spr.gov.my; aplikasi mudah alih MySPR Semak, portal rasmi Pejabat-Pejabat Pilihan Raya Negeri di pautan http://ppn.spr.gov.my atau Hotline SPR di talian 03-8892 7018.
“SPR menyeru kepada warganegara yang berumur 18 tahun dan ke atas dan mana-mana pemilih berdaftar yang telah memohon pertukaran bahagian pilihan raya atau pertukaran status atau kategori pengundi dalam tempoh 1 Januari 2022 hingga 31 Januari 2022 untuk menyemak nama mereka dalam DPT BLN1/2022.
“Sekiranya mereka mendapati namanya tidak disenaraikan dalam DPT BLN1/2022, mereka boleh membuat tuntutan dengan mengisi Borang C secara dalam talian di pautan https://myspr.spr.gov.my atau hadir ke Pejabat Pilihan Raya Negeri yang berkenaan,” katanya dalam satu kenyataan hari ini.

Di samping itu, menurut Ikmalrudin, mana-mana pemilih berdaftar di sesuatu bahagian pilihan raya yang membuat semakan dan berhasrat membuat bantahan ke atas kemasukan nama pemilih yang membuat pertukaran ke bahagian pilihan rayanya dengan mengisi Borang D dan hadir ke Pejabat Pilihan Raya Negeri yang berkenaan.
Katanya, Borang C dan Borang D juga boleh dimuat turun dari portal Pejabat Pejabat Pilihan Raya Negeri di pautan http://ppn.spr.gov.my.
Ujarnya, ia hendaklah dikemukakan kepada Pengarah Pilihan Raya Negeri berkenaan pada waktu pejabat pada mana-mana hari bekerja sepanjang tempoh semakan DPT BLN1/2022.
“Untuk sebarang pertanyaan mengenai urusan semakan DPT BLN1/2022 ini, orang ramai boleh melayari portal rasmi SPR di pautan https://www.spr.gov.my atau hubungi Hotline SPR di talian 03-8892 7018 atau mana-mana Pejabat Pilihan Raya Negeri,” katanya. – KOSMO! ONLINE


Jangkitan Covid-19 melonjak 27,831 kes
Oleh SITI A'ISYAH SUKAIMI

16 Februari 2022, 7:12 pm
PUTRAJAYA – Jangkitan harian Covid-19 terus meningkat dan kali ini melonjak melepasi angka 27,000 dengan 27,831 kes hari ini, menjadikan jumlah kumulatif sebanyak 3,111,514 kes.
Menurut maklumat dikongsikan oleh Ketua Pengarah Kesihatan, Tan Sri Dr. Noor Hisham Abdullah pada Twitter beliau, daripada jumlah tersebut, sebanyak 97 kes (0.35 peratus) kategori tiga, empat dan lima serta 27,734 kes (99.65 peratus) kategori satu dan dua.
Katanya, kategori satu sebnyak 7,606 kes (27.33 peratus), kategori dua sebanyak 20,128 kes (72.32 peratus), kategori tiga sebanyak 59 kes (0.21 peratus), kategori empat sebanyak 28 kes (0.10 peratus) manakala, kategori lima pula sebanyak 10 kes (0.04 peratus).
“Justeru, kita perlu mempertahankan bersama-sama daripada badai omicron ini. Banyak negara di rantau ini mengalami trend peningkatan jadi, patuhi semua langkah-langkah kesihatan awam dan sosial untuk menahan badai omicron ini.
“Sila dapatkan vaksin serta dos penggalak untuk melindungi diri serta orang yang anda sayangi,” katanya pada hantaran Twitter beliau di sini hari ini. -KOSMO! ONLINE


Paris pasang radar bunyi kesan kenderaan bising
Oleh Kosmo

16 Februari 2022, 6:22 pm
PARIS – Pihak berkuasa Paris memasang alat radar bunyi di sekitar bandar raya itu untuk memantau bunyi bising yang dihasilkan oleh motosikal dan kenderaan lain, lapor laman berita Wion News semalam.
Langkah tersebut sekali gus dijangka dapat mengurangkan kadar bunyi bising di salah sebuah bandar paling bising di rantau Eropah itu.
Di daerah ke-20 timur Paris, radar bunyi pertama telah dipasang oleh pihak berkuasa pada sebatang lampu jalan raya.
Ia berupaya untuk mengukur kadar bunyi bising bagi kenderaan yang bergerak serta mengenal pasti nombor pendaftaran.
“Bunyi bising yang terlalu kuat akan membuatkan penduduk jatuh sakit. Bagi manfaat kesihatan dan kualiti kehidupan, radar bunyi pertama yang dipasang ini akan mengeluarkan saman secara automatik kepada kenderaan yang terlalu bising,” kata Timbalan Datuk Bandar Paris, David Belliard dalam satu ciapan di Twitter.
Dalam beberapa bulan akan datang, pihak berkuasa akan melakukan ujian untuk mengenal pasti sama ada radar tersebut sudah berupaya mengesan nombor pendaftaran kenderaan yang membuat bising.

Selepas mendapat bukti keberkesanan, alat tersebut akan diluluskan secara rasmi menjelang hujung tahun ini. – AGENSI


Bukit Aman sahkan OKT mati akibat serangan jantung
Oleh NOR AZIAH MAT NOH

16 Februari 2022, 7:55 pm
KUALA LUMPUR – Jabatan Integriti dan Pematuhan Standard (JIPS) Bukit Aman hari ini memaklumkan punca kematian Orang Kena Tahan (OKT) pada Isnin lalu disebabkan serangan jantung.
Pengarah JIPS Bukit Aman, Datuk Azri Ahmad berkata, proses bedah siasat terhadap OKT lelaki itu telah dijalankan di Hospital Kuala Lumpur, hari ini.
“Hasil bedah siasat telah dijalankan dan punca kematian OKT disebabkan oleh penyakit arteri koronari.
“Kes melibatkan lelaki berusia 39 terbabit diklasifikasikan sebagai mati mengejut,” ujarnya menerusi satu kenyataan hari ini.
Katanya, Unit Siasatan Jenayah dan Kematian Dalam Tahanan (USJKT) JIPS Bukit Aman akan meneruskan siasatan dari pelbagai sudut sebelum menyerahkan hasil siasatan kepada Mahkamah Koroner.
Terdahulu, Kosmo! melaporkan seorang OKT yang sedang disiasat di bawah Seksyen 12(2) Akta Dadah Berbahaya 1952 mati ketika menerima rawatan di Hospital Selayang.

OKT terbabit mengadu sesak nafas ketika berada di Ibu Pejabat Polis Daerah Gombak dan dibawa ke hospital untuk mendapatkan rawatan sebelum disahkan mati pada pukul 6.30 petang. – KOSMO! ONLINE


[VIDEO] Kenderaan Toyota Hilux berjaya dinaikkan, mangsa belum ditemui
Oleh MOHD AZLI ADLAN

16 Februari 2022, 7:08 pm
BESUT – Kenderaan pacuan empat roda, Toyota Hilux yang dinaiki peniaga yang terjunam ke dalam Sungai Keluang Besar berjaya dinaikkan sebentar tadi.
Ketua Balai Bomba Dan Penyelamat Besut, Mohamad Jusoh berkata, kenderaan dinaiki Shukri Wahab, 52, itu berjaya dinaikkan dengan bantuan kren pada pukul 6.25 petang.
Beliau berkata, bagaimanapun pemeriksaan mendapati jasad peniaga yang berasal dari Tawang, Bachok tersebut tidak ditemui di dalam kenderaan berkenaan.
“Terdahulu, kenderaan Toyota Hilux tersebut dijumpai di dasar sungai sedalam kira-kira empat meter pada pukul 5.15 petang.
“Jarak kenderaan itu ditemui dari lokasi kemalangan iaitu Jambatan Tembila dianggarkan kira-kira 10 meter,” katanya ketika ditemui Kosmo! di lokasi kejadian di Tembila di sini hari ini.
Mohamad berkata, operasi mencari dan menyelamat mangsa akan diteruskan menerusi teknik pencarian di permukaan.

Tambah beliau, pasukan mencari dan menyelamat tidak menolak untuk memperluas jarak pencarian sekiranya lelaki itu masih belum ditemui esok.
Kosmo! hari ini melaporkan seorang peniaga dikhuatiri lemas selepas kenderaan Toyota Hilux dinaikinya bersama isterinya, Azizah Mohamad Yusof, 51, hilang kawalan lalu terjunam ke dalam sungai.
Dalam kejadian pada pukul 6 pagi itu, pasangan suami isteri itu dikatakan dalam perjalanan mengambil stok keropok di Kuala Terengganu dari rumah mereka di Tawang, Bachok.
Isteri mangsa, Azizah yang berada di tempat duduk penumpang hadapan terselamat selepas tersangkut pada sebatang pokok terletak di tebing sungai kira-kira 500 meter dari lokasi kejadian. – KOSMO! ONLINE


Indra akan bantu ke Olimpik Paris 2024 – Zii Jia
Oleh MUHAMMAD ZUHAILY BADLISHAH

16 Februari 2022, 5:56 pm
BINTANG sensasi badminton negara, Lee Zii Jia merasakan pemilihan Indra Widjaja sebagai jurulatih peribadinya mampu merealisasikan impiannya mencapai sasaran layak ke Sukan Olimpik 2024 di Paris, Perancis.
Zii Jia yang akan genap usia 24 tahun pada 29 Mac ini, mendedahkan hubungan baiknya dengan jurulatih perseorangan wanita kebangsaan itu adalah salah satu faktor utama keputusan tersebut dibuat.
Disebabkan itu, Zii Jia yang berada pada ranking ketujuh dunia, hanya ‘melamar’ Indra selepas pemain dari Alor Setar, Kedah tersebut keluar daripada Persatuan Badminton Malaysia (BAM) sebelum ini.
“Semua orang tahu saya bermula dengan dia (Indra) dari remaja hingga ke pasukan sokongan. Dia juga salah seorang jurulatih yang melahirkan saya hari ini.
“Dia juga salah seorang jurulatih yang sangat sayang saya. Boleh cakap (dia) sangat fokus antara semua pemain dan banyak memberikan nasihat kepada saya.
“Dia anggap saya macam anak dia. Selepas saya keluar (daripada BAM), saya terus menghubunginya.

“Buat masa sekarang, Sukan Olimpik (Paris 2024) adalah sasaran saya,” kata Zii Jia yang turut menjelaskan penubuhan Kelab Badminton Lee Zii Jia semata-mata untuk melantik Indra sebagai jurulatihnya.
Juara All England itu berkata demikian selepas menewaskan juara dunia dari Singapura, Loh Kean Yew 21-6, 21-14 dalam saingan Kejohanan Badminton Berpasukan Asia (BATC) 2022 di Pusat Konvensyen Setia City, Shah Alam hari ini.
Sebagai rekod, Indra pernah memikul tugas selaku jurulatih perseorangan lelaki ketika menyertai BAM pada 2015 dan bakal tamat kontrak bersama badan induk itu sebagai jurulatih perseorangan wanita pada 31 Mac depan. – KOSMO! ONLINE


Jualan tiket bas, pesawat bagi VTL Malaysia-Singapura dibuka sepenuhnya
Oleh SITI A'ISYAH SUKAIMI

16 Februari 2022, 5:38 pm
PUTRAJAYA – Penjualan tiket bas dan penerbangan bagi inisiatif Perjalanan Lengkap Vaksin (VTL) antara Malaysia-Singapura bagi laluan udara dan darat dibuka semula sepenuhnya berkuat kuasa serta-merta, iaitu 100 peratus daripada kapasiti bas dan penerbangan.
Menteri Pengangkutan, Datuk Seri Wee Ka Siong berkata, penjualan tiket penerbangan akan dibuka dan berkuat kuasa serta-merta untuk perjalanan segera.
“Selain itu, kedua-dua negara juga sedang mengadakan perbincangan lanjut bagi memperluaskan laluan VTL Udara ke Pulau Pinang dan Kota Kinabalu untuk dilaksanakan tidak lama lagi.
“Dalam hubungan ini, Kementerian Pengangkutan (MOT) melalui Malaysia Airports Holdings Berhad sedang menyediakan fasiliti ujian saringan Covid-19 dan kemudahan-kemudahan berkaitan di lapangan terbang yang berkaitan bagi menyokong pelaksanaan inisiatif tersebut kelak,” katanya dalam satu kenyataan di sini hari ini.
Berhubung VTL laluan darat, beliau berkata, penjualan tiket bas akan disambung semula berkuat kuasa serta-merta tetapi hanya untuk perjalanan bermula 22 Februari dan seterusnya.
“Sehingga 14 Februari, seramai 171,583 pengembara dari Singapura telah memanfaatkan insiatif ini,” jelasnya. -KOSMO! ONLINE


Remaja Kanada tertinggi di dunia
Oleh Kosmo

16 Februari 2022, 5:30 pm
BRADENTON, FLORIDA – Seorang pelajar lelaki dari Bradenton, Florida, diiktiraf sebagai remaja paling tinggi di dunia oleh Guinness World Records kerana memiliki ketinggian berukuran 226.9 sentimeter (sm), lapor agensi berita United Press International semalam.
Olivier Rioux, 15, yang berasal dari Kanada dan kini belajar di Akademi IMG, Florida, merupakan pemain bola keranjang di akademi sukan tersebut. Menurutnya, dia membesar dengan kadar yang pantas bermula pada usia 10 tahun.
“Ibu saya mempunyai ketinggian 188 sm manakala bapa saya setinggi 203 sm.
“Ketika saya berusia 10,11 dan 12 tahun, saya mula membesar dalam kadar yang pantas. Tinggi saya bertambah setiap minggu dan saya sering menjadi pelajar tertinggi di sekolah,” kata Rioux kepada saluran televisyen WFTS-TV.
Sementara itu, jurulatih bola keranjang, Jeremy Schiller berkata, skil permainan sukan tersebut yang dimiliki oleh Rioux adalah luar biasa.
“Perkara utama yang anda fikirkan apabila bertemu dengan remaja setinggi Rioux adalah, adakah dia berkebolehan, bergerak pantas dan adakah dia berminat dalam sukan bola keranjang?

“Pertama sekali, dia gemar bermain bola keranjang dan itu adalah sesuatu yang penting kerana bagi sebilangan remaja yang tinggi, mereka bermain bukan kerana minat,” ujarnya. – AGENSI


3,842 jenazah Covid-19 diuruskan Jawi, Jakim
Oleh MOHD. HUSNI MOHD. NOOR

16 Februari 2022, 5:22 pm
PUTRAJAYA – Pasukan Pengurusan Jenazah Khas Covid-19 Jabatan Agama Islam Wilayah Persekutuan (Jawi) dan Jabatan Kemajuan Islam Malaysia (Jakim) sudah menguruskan 3,842 jenazah Covid-19 setakat semalam.
Jawi menerusi satu kenyataan hari ini berkata, jumlah jenazah yang dikendalikan itu adalah dari Kuala Lumpur, Putrajaya dan Labuan.
“Daripada jumlah itu, 2,111 adalah jenazah lelaki manakala, 1,731 membabitkan jenazah perempuan. Kumpulan umur 41 hingga 60 tahun kekal mendahului jenazah paling tinggi dikebumikan setakat ini iaitu 1,612 jenazah.
“Ia kemudian diikuti kumpulan umur 61 hingga 80 tahun dengan 1,434 jenazah manakala, kumpulan umur 21 hingga 40 tahun (534 jenazah), 81 hingga 100 tahun (234 jenazah),”katanya dalam satu kenyataan.
Selain itu, kumpulan umur 0 hingga 12 tahun pula seramai 27 orang dan 101 tahun dan ke atas pula hanya satu jenazah direkodkan.-K! ONLINE


Harga petrol RON97 naik 6 sen berkuat kuasa esok
Oleh LUQMAN RIDHWAN MOHAMED NOR

16 Februari 2022, 5:29 pm
PUTRAJAYA – Harga runcit petrol RON97 naik sebanyak 6 sen seliter iaitu daripada RM3.21 kepada RM3.27 seliter berkuat kuasa esok sehingga 23 Februari depan.
Kementerian Kewangan (MOF) dalam satu kenyataan berkata, harga runcit petrol RON95 dan diesel pula kekal masing-masing pada paras RM2.05 seliter dan RM2.15 seliter.
Katanya, harga runcit petrol RON95 dan diesel dikekalkan kerajaan adalah bagi melindungi pengguna daripada kesan kenaikan harga sebenar minyak di pasaran global.
“Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” katanya. – KOSMO! ONLINE


[VIDEO] Penunggang motosikal dilanggar, tercampak dalam longkang
Oleh HARRITH HISHAM

16 Februari 2022, 4:41 pm
AMPANG – Tindakan cuai seorang pemandu melanggar lampu isyarat mengundang padah apabila mengakibatkan kemalangan membabitkan seorang penunggang motosikal sehingga tercampak ke dalam longkang di Taman Pandan Jaya, hari ini.
Dalam kejadian berkenaan sepasukan anggota bomba dari Balai Bomba dan Penyelamat Pandan Indah dikejarkan ke lokasi kejadian sebaik menerima panggilan pada pukul 9.22 pagi.
Menurut Pegawai Kanan Balai Bomba dan Penyelamat Pandan Indah, Ameran Muda, pihaknya tiba di lokasi yang terletak sejauh 3.8 kilometer pada pukul 9.28 pagi.
“Sebaik tiba, pihak bomba mendapati kemalangan tersebut melibatkan sebuah motosikal jenis Yamaha R6 dengan sebuah kereta jenis Toyota Vios.
“Mangsa yang dikenali sebagai Mohd. Amir Hazim Mat Taha, 33, telah tercampak ke dalam longkang sedalam tiga meter di bahu jalan berhampiran Sekolah Kebangsaan Pandan Jaya,” katanya.
Sementara itu, Ameran Muda menjelaskan anggota bertugas telah berjaya mengeluarkan mangsa dengan menggunakan ‘stretcher'(pengusung) serta membuat pemeriksaan ke atasnya.

“Mangsa disyaki mengadu sakit di bahagian pinggul dan telah diserahkan kepada pihak Kementerian Kesihatan (KKM) yang berada di lokasi,” ujarnya.
Terdahulu, tular sebuah video berdurasi satu minit di laman sosial memaparkan tindakan seorang pemandu merempuh sebuah motosikal di persimpangan lampu isyarat berhampiran SK Pandan Jaya. – KOSMO! ONLINE


Peniaga tertunggak bil elektrik RM4,860 ditipu kontraktor palsu
Oleh DIYANATUL ATIQAH ZAKARYA

16 Februari 2022, 5:50 pm
MELAKA – Seorang peniaga kopitiam rugi RM4,860 selepas ditipu seorang lelaki menyamar sebagai kontraktor yang kononnya akan membuat pemotongan bekalan elektrik, semalam.
Ketua Jabatan Siasatan Jenayah Komersial (JSJK) Melaka, Superintendan E. Sundra Rajan berkata, mangsa yang berusia 28 tahun menerima panggilan daripada suspek pukul 1.20 tengah hari.
Katanya, suspek kemudian memaklumkan kononnya akan membuat pemotongan bekalan elektrik di kedai kopitiam itu susulan mempunyai tunggakkan bil sebanyak RM4,860.
“Mangsa memberitahu, dia tidak dapat membuat bayaran kerana sedang sibuk dengan urusan lain dan tidak mempunyai masa.
“Suspek kemudian menawarkan kepada mangsa untuk membantunya membuat pembayaran bil tertunggak dengan memasukkan amaun RM4,860 ke dalam akaun peribadinya,” katanya dalam satu kenyataan hari ini.
Beliau berkata, mangsa tanpa rasa curiga telah membuat transaksi ke dalam akaun Maybank diberikan suspek pada hari sama.

“Suspek tidak mengesyaki apa-apa kerana premis tersebut memang mempunyai tunggakkan dan suspek berjanji akan memberikan resit pembayaran. Sehingga kini (laporan telah dibuat) mangsa masih tidak menerima resit tersebut,” katanya.
Katanya, hasil semakan, nombor akaun yang digunakan suspek telah terlibat dalam empat kes lain yang menggunakan modus operandi sama dan kes itu kini akan disiasat mengikut Seksyen 420 Kanun Keseksaan.-KOSMO! ONLINE


Sindiket penipuan online, tiga warga asing diberkas
Oleh NOR AZIAH MAT NOH

16 Februari 2022, 5:33 pm
KUALA LUMPUR – Polis menahan tiga individu termasuk seorang wanita warga asing kerana disyaki terlibat dalam sindiket penipuan dalam talian di sebuah kondominium sekitar kawasan Medan Tuanku, disini, semalam.
Ketua Polis Daerah Dang Wangi, Asisten Komisioner Noor Dellhan Yahaya berkata, pasukan daripada Bahagian Siasatan Jenayah Komersil (BSJK) Dang Wangi menjalankan serbuan pada pukul 1.30 tengah hari.
“Hasil serbuan polis berjaya memberkas dua suspek lelaki dan seorang suspek wanita yang juga warga asing berusia antara 36 hingga 42 tahun.
“Siasatan awal mendapati ketiga-tiga suspek menggunakan kondominium mewah yang mempunyai kawalan keselamatan 24 jam bagi melakukan aktiviti penipuan online selain mengelak daripada dikesan polis,” katanya dalam satu kenyataan hari ini.
Jelas Noor Dellhan, polis juga berjaya merampas sebanyak 32 barangan disyaki digunakan untuk kegiatan penipuan.
“Antara peralatan dirampas termasuk tiga buah telefon bimbit, sebuah tablet, satu unit iPad, enam unit Pemprosesan Pusat (CPU), enam buah monitor komputer, lima unit papan kekunci komputer serta tetikus dan lima unit kad SSD,” ujarnya.

Katanya, kesemua suspek telah ditahan reman selama tiga hari bermula hari ini dan kes disiasat di bawah Seksyen 420 Kanun Keseksaan kerana menipu. – KOSMO! ONLINE


Nabila Razali nafi terlibat dengan ‘scammer’ telefon pintar
Oleh NUR EMIRA SAIZALI

16 Februari 2022, 5:55 pm
PETALING JAYA – Risau ramai menjadi mangsa penipuan, penyanyi popular Nabila Razali menegaskan tidak terlibat dengan mana-mana sindiket scammer dalam Instagram.
Perkara tersebut ditegaskan pelantun Pematah Hati itu dalam InstaStorynya selepas menerima banyak mesej daripada pengikut Instagramnya yang mendakwa terpilih sebagai pemenang giveaway telefon pintar.
“Sejak semalam, ramai yang tanya saya mengenai menerima mesej daripada sebuah akaun nak beri telefon pintar percuma, saya nak tegaskan, saya tidak pernah mempunyai kaitan dengan perkara tersebut.
“Selain itu, saya juga tidak ada apa-apa ‘give a way’ untuk diberi. Jika ada pun, saya akan muat naik dalam media sosial sendiri dan bukan melalui orang lain,” tegasnya.
Tambah pelakon drama Kebaya Kasut Kanvas itu, dia juga meminta orang ramai tidak mudah terpedaya dengan sebarang pemberian produk secara percuma dalam media sosial.
“Sekiranya rasa benda itu seperti sesuatu yang hebat sehingga sukar dipercayai, tolonglah jangan percaya.

“Perkara itu ialah scam dan jangan lagi terjebak dengan perkara tersebut,” katanya lagi.
Sejak akhir-akhir ini, ramai pengguna media sosial khususnya Instagram meluahkan rasa risau apabila akaun mereka menerima notifikasi memenangi telefon pintar berjenama mewah. – KOSMO! ONLINE


Lapan pegawai TD, TLDM terima sayap penerbangan
Oleh KOSMO!

16 Februari 2022, 4:51 pm
KUALA LUMPUR – Lapan pegawai termasuk empat juruterbang Tentera Darat (TD) menerima sayap penerbangan Tentera Udara Diraja Malaysia (TUDM) setelah berjaya menamatkan latihan.
Kesemua mereka sebelum ini mengikuti Kursus Asas Penerbangan Helikopter Siri 62/21 kendalian TUDM.
TD menerusi hantaran pada laman media sosial rasmi memberitahu, turut mengikuti kursus khas tersebut ialah empat pegawai Tentera Laut Diraja Malaysia (TLDM).
Menurut kenyataan itu, kursus ini merupakan fasa asas penerbangan untuk pelatih helikopter yang dilaksanakan di Institut Penerbangan (INSPEN) 2, Kolej Tentera Udara, Alor Setar, Kedah.
“Kesemua pelatih telah berjaya menamatkan kursus penerbangan asas di INSPEN 1 diikuti kursus asas penerbangan helikopter di INSPEN 2 mulai 4 Januari 2021 menggunakan pesawat Eurocopter EC 120B Colibri.
“Majlis tersebut telah disempurnakan oleh Panglima Tentera Udara, Jeneral Tan Sri Ackbal Abdul Samad yang berlangsung di Eagle Nest, Markas Tentera Udara di Wisma Pertahanan,” ujar kenyataan itu.

Kapten Muhammad Farris Syaza Zamri telah dinobatkan sebagai penerima Anugerah Pelatih Penerbangan Helikopter terbaik manakala Anugerah Pelatih Akademi Terbaik milik Leftenan Mohamad Hanafie Mohd Yasir TLDM.
Kursus Asas Penerbangan Helikopter Siri 62/21 merupakan siri khas kerana hanya terdiri daripada perkhidmatan TD dan TLDM sahaja. – KOSMO! ONLINE


Isteri lempar kasut ke arah suami sedang ‘syok’ berjoget
Oleh Kosmo

16 Februari 2022, 4:27 pm
JAKARTA – Seorang lelaki yang sedang leka berjoget dengan beberapa wanita di atas pentas dalam sebuah acara festival diserang isterinya yang bertindak melempar kasut ke arahnya, lapor laman berita Berita Hits semalam.
Berdasarkan sebuah klip video yang tular di Instagram, lelaki berkenaan dilihat leka menari di atas pentas dengan ditemani beberapa penari dan penyanyi wanita.
Isterinya yang berada dalam keadaan marah datang ke hadapan pentas secara tiba-tiba lantas melemparkan kasut yang dipakai ke arah suaminya.
Meskipun terkejut, lelaki berkenaan tetap meneruskan aktivitinya dan tidak menghiraukan isterinya yang sedang berdiri di bawah pentas dalam keadaan marah.
Dua orang lelaki kemudian cuba untuk menenangkan wanita itu sebelum dia dilihat duduk di atas kerusi bagi menanti suaminya datang ke arahnya.
Video tersebut menjadi tular dengan ramai netizen memberikan pelbagai komen.

“Jika di hadapan isteri pun berani, apatah lagi di belakang isteri,” komen seorang netizen.
“Kalau sudah berkahwin dan masih ingin bebas, lebih baik jangan berkahwin,” kata seorang lagi pengguna. – AGENSI


Polis terpaksa halau orang ramai di stesen minyak tular
Oleh KOSMO!

16 Februari 2022, 4:06 pm
PETALING JAYA- “Pemilik terpaksa hubungi polis, orang nak isi minyak, ini datang bergambar sahaja dengan angin”. Itu antara komen dilontarkan seorang netizen ketika memberi reaksi kepada sebuah video tular di Tiktok baru-baru ini.
Komen balas itu dibuat apabila seorang pengguna Tiktok dikenali sebagai AmmaRawr memuat naik sebuah video menunjukkan kehadiran sebuah kereta peronda polis di stesen minyak berkenaan.
Menerusi video di dimuat naik itu, kelihatan sebuah kereta polis berada di stesen minyak terbabit bagi mengawal kehadiran puluhan kereta yang berada di situ.
Difahamkan, stesen minyak itu terletak di Genting Highlands dan menjadi tular di media sosial kerana mempunyai unsur pencahayaan cantik selain berkabus ketika waktu malam.
Berikutan itu, orang ramai sering berkumpul di situ pada waktu malam bagi mengambil gambar sekali gus menyebabkan berlakunya kesesakan terutamanya pada cuti hujung minggu.
Dalam pada itu, rata-rata pengguna Tiktok menyelar tindakan orang ramai yang sering bergambar di situ kerana disifatkan menyusahkan pengguna jalan raya khususnya ketika mahu mengisi minyak.

“Bagus polis datang, susah nak isi minyak sebab ramai,” kata Pak Man.
“Pekerja stesen minyak hubungi polis, isi minyak tidak tetapi datang untuk bergambar sahaja,” jelas Mr. Z.
“Orang datang nak isi minyak pun tidak senang, kau datang semata-mata nak ambil gambar, mesti pemilik marah,” jelas Ain Rahim. -KOSMO! ONLINE.


Belum ‘due’ bersalin, Ernie masuk wad sebab hemoglobin rendah
16 Februari 2022, 3:44 pm
PETALING JAYA – Penyanyi Ernie Zakri berkata, dia dimasukkan ke hospital semalam gara-gara mengalami tahap hemoglobin (protein dalam sel darah merah) rendah, bukannya kerana tarikh jangkaan bersalin sudah tiba.
Ujar pelantun lagu Boneka itu, dia hanya dimasukkan ke hospital selama sehari dan dibenarkan pulang ke rumah pagi tadi.
Dia berkongsi perkara tersebut menerusi InstaStorynya dengan memaparkan dirinya ditemani suami, Syamel yang setia di sisi.
“Ada yang tanya kenapa masuk hospital. Belum lagi, belum ‘due’ (melahirkan). Insya-Allah doakan.
“Tapi kena masukkan iron (zat besi) sebab hemoglobin saya agak rendah. Tak begitu rendah tapi agak rendah. Apa yang terbaik, buat sajalah. Ikut saranan doktor. Doakan dipermudahkan. Esok pagi (hari ini), dah boleh balik,” katanya.
Ernie yang kini sarat hamil anak sulungnya hasil perkongsian hidup dengan Syamel sedang menunggu waktu untuk melahirkan.

Dia dijangka melahirkan bayi sulungnya yang merupakan anak perempuan menjelang hujung bulan ini.
Untuk rekod, Ernie dan Syamel mendirikan rumah tangga pada 26 Mac tahun lalu di Masjid Puncak Alam, Shah Alam, Selangor. – KOSMO! ONLINE


Tuduhan ibu hisap dadah, ini jawapan Puteri Balqis
Oleh MOHD. HAIKAL ISA

16 Februari 2022, 3:38 pm
PETALING JAYA – Menjadi tanggungjawab seorang anak untuk sentiasa berada di samping ibu pada ketika susah dan senang.
Itulah yang dilakukan pelakon Puteri Balqis meskipun segelintir pihak berasa dirinya dipergunakan ibu, Norashikin Mohd. Aziz yang turut dituduh berdepan dengan masalah ketagihan dadah.
Tegas Balqis atau nama sebenarnya, Puteri Balqis Azizi, 15, walau apapun yang terjadi, menjadi tugasnya untuk sentiasa berada di sisi ibu dan lantang mempertahankan syurganya itu.
“Sebab dia ibu kan. Ibu saya dikecam satu Malaysia, saya seorang sahaja yang akan mempertahankan dia. Siapa lagi.
“Kalau nak harapkan orang lain sebenarnya, ada sahabat-sahabat yang sentiasa berada dengan kami tapi mereka tak nak dengar.
“Jadi, saya yang akan lantangkan suara untuk ibu dan apabila ibu menulis, saya yang angkat kata-kata indah ibu sebab saya anak dia,” katanya kepada Kosmo! Online baru-baru ini.

Menjawab tentang tuduhan melulu orang ramai bahawa ibunya seorang penagih dadah, Pelakon Wanita Terbaik Drama di Anugerah Televisyen Asia 2014 itu menafikan perkara tersebut.
“Apabila mereka cakap tentang addiction (ketagihan dadah) apa semua, saya cuma boleh cakap, ibu dari dulu orangnya memang kurus.
“Masalah metabolisme. Jadi, memang tiada kena mengena dengan addiction. Kalau bercakap dengan ibu, orangnya sangat indah. Kata-kata yang keluar dari mulutnya sangat poetic (berpuisi).
“Jauh beza kalau nak disamakan dengan addiction. Sejak bila? Dan fitnah itu besar tapi saya tak boleh tutup mulut orang,” getusnya.
Sehubungan itu, pelakon drama Akulah Balqis itu berkata, selari dengan kematangan hidup, dialah ‘suara’ buat ibunya yang semakin hari, semakin dimamah usia.
“Saya akan lantangkan suara apabila netizen cakap, tak usah pertahankan ibu sangatlah, menjengkelkan dan sebagainya. Saya nak tanya, siapa lagi nak pertahankan kalau bukan saya?
“Saya sahaja yang ada dan saya akan terus pertahankan ibu. Saya tak nak jadi Aqish yang dulu, yang gagal untuk pertahankan ibu kerana itu satu kesilapan besar.
“Jadi sekarang ini, saya tak kisah apa orang nak cakap, annoying (menjengkelkan) ke, itu ibu saya,” katanya. – KOSMO! ONLINE


Peniaga keropok dikhuatiri lemas, Toyota Hilux jatuh sungai
Oleh MOHD AZLI ADLAN

16 Februari 2022, 3:50 pm
BESUT – Seorang peniaga keropok dikhuatiri lemas selepas kenderaan pelbagai guna, Toyota Hilux dinaikinya hilang kawalan lalu terjunam ke dalam Sungai Keluang Besar sewaktu melalui Jambatan Tembila di sini hari ini.
Dalam kejadian pada pukul 6 pagi itu, mangsa, Shukri Wahab, 52, yang ditemani isterinya, Azizah Mohamad Yusof, 51, dikatakan dalam perjalanan mengambil stok keropok di Kuala Terengganu dari rumah mereka di Tawang, Bachok, Kelantan.
Ketua Polis Daerah Besut, Superintendan Abdul Rozak Muhammad berkata, siasatan awal mendapati kenderaan pacuan empat roda yang dinaiki pasangan suami isteri itu hilang kawalan sewaktu tiba di lokasi kejadian.
“Kenderaan itu kemudiannya dikatakan merempuh penghadang besi sebelum terjunam ke dalam sungai.
“Isteri mangsa (Azizah) yang berada di tempat duduk penumpang hadapan berjaya diselamatkan namun pemandunya (Shukri) masih belum ditemui,” katanya di sini hari ini.
Rozak berkata, Azizah yang cedera ringan telah dihantar ke Hospital Besut di sini untuk menerima rawatan.

Beliau berkata, operasi mencari dan menyelamat yang dianggotai pelbagai agensi dan penduduk kampung berdepan cabaran arus deras sungai berikutan hujan lebat semalam. – KOSMO! ONLINE


Suami kantoi curang dengan gadis belasan tahun
Oleh ALWANI ZAFIRAH

16 Februari 2022, 3:31 pm
PETALING JAYA – Kisah dugaan rumah tangga bukan hanya melibatkan isu salah faham antara suami dan isteri, bahkan kehadiran orang ketiga dalam perhubungan lebih menyakitkan.
Menerusi perkongsian Tiqahmell di media sosial, memaparkan seorang wanita menerjah rumah sewa yang didiami suaminya dan menemukannya sedang berdua-duaan dengan seorang gadis berumur 16 tahun.
Lebih menyedihkan, apabila si suami kelihatan lebih memilih gadis tersebut meskipun keadaan isteri dan anaknya sedang menangis ketika itu.
Sementara itu, menurut saksi yang juga berada di tempat kejadian, memaklumkan terdapat beberapa balang kaca dijumpai yang dipercayai bagi tujuan mengambil bahan terlarang.
“Habis bersepah balang kaca (tempat hisap) dekat rumah arwah tokwan.
“Rasa dah sebulan lebih kena halau, jiran dah lama perhatikan sebab risau benda ini makin parah. Dadah dan perempuan dalam rumah, memang jiran halau la,” kata saksi berkenaan.

Dalam pada itu, menjengah ke ruangan komen, wanita tersebut tampil menjelaskan keadaan sebenar.
Katanya, selepas pertengkaran berlaku antara dia dan suami, akhirnya dia telah diceraikan.
Walaubagaimanapun, wanita berkenaan mengakui dia merasa lega serta berlapang dada dengan perpisahan yang berlaku terhadap rumah tangganya.
“Tak apa, saya baik sahaja,sekarang dia dah ceraikan saya dan saya rasa lapang dada.
“Saya tak ada air mata untuk dia lepas bercerai, saya cakap terima kasih,” luahnya.
Dalam pada itu, perkongsian tersebut turut menerima pelbagai reaksi daripada orang ramai dan rata-ratanya geram dengan tindak lelaki itu yang memilih untuk berlaku curang serta gagal menjaga anaknya dengan baik.
“Kesiannya tengok video ini, orang perempuan janganlah terdesak sangat nak suami orang, moga satu hari perempuan itu dapat balasan setimpal,” kata Natasha.
“Ingat semua, buruk mana pun kita, jahat mana pun kita, jangan pernah rosakkan kebahagiaan rumah tangga orang lain,” ujat seorang pengguna.
Selain itu, Nor Alisa Azam turut berkongsi pengalamannya apabila berdepan dengan situasi sama seperti wanita itu.
“Saya dah rasa lebih dari ini, sekarang ini, nak kahwin lain pun fikir banyak kali, lebih baik hidup sendiri,” kongsinya. – KOSMO! ONLINE


Gajah mungkin mati akibat racun, baja tumbuhan
Oleh MOHD. RIFAAT ABD. HAMID

16 Februari 2022, 3:23 pm
KUALA NERANG – Seekor gajah betina berusia 20 tahun yang ditemui mati dalam keadaan terduduk di Bukit Makgak berhampiran Empangan Pedu dekat sini semalam berkemungkinan termakan racun atau baja kimia tanaman.
Menurut Pengarah Jabatan Perlindungan Hidupan Liar dan Taman Negara (Perhilitan) Kedah, Jamalun Nasir Ibrahim berkata, siasatan lanjut berhubung punca kematian sebenar haiwan itu bagaimanapun sedang dijalankan.
“Kakitangan bahagian forensik Perhilitan pada semalam telah mengambil sampel dari gajah tersebut untuk dibawa ke makmal di Kuala Lumpur untuk analisis dan kajian selanjutnya.
“Sehubungan itu, kita perlu menunggu sehingga laporan dari makmal itu siap untuk mendapatkan punca sebenar kematian haiwan berkenaan,” katanya ketika dihubungi di sini hari ini. – KOSMO! ONLINE


Kereta mewah sudah, Wani Kayrie nak beli rumah pula
Oleh MOHAMMAD SHAHEMY AZMI

16 Februari 2022, 3:50 pm
PETALING JAYA – Selepas berjaya membeli kereta idaman iaitu Mercedes-Benz CLA180 bernilai 192,000 pada Januari lalu, penyanyi dan pelakon Wani Kayrie berhasrat memiliki sebuah rumah sebagai aset untuk pelaburan jangka panjang.
Ujar selebriti muda berusia 21 tahun itu, sebelum mengakhiri zaman bujang, dia ingin membahagiakan keluarganya terlebih dahulu memandangkan dirinya merupakan anak sulung dalam keluarga.
“Saya bercadang hendak membeli rumah pula selepas ini untuk dijadikan pelaburan. Saya akan berusaha untuk kebahagiaan keluarga. Lagi pun saya ada ibu bapa dan adik beradik yang perlu dijaga.
“Insya-Allah saya akan berusaha keras untuk berjaya,” ujarnya ketika ditemu bual semasa sidang media secara virtual drama 3 Nota Cinta semalam.
Ketika diusik tentang perancangannya untuk berkahwin pada usia muda, pelantun lagu Jangan-Jangan itu mengakui belum mempunyai teman istimewa selain tidak terfikir langsung untuk mengakhiri zaman bujang.
“Perkahwinan bukan keutamaan saya buat masa ini. Saya mahu fokus dahulu dengan kerja. Soal jodoh, biar Allah SWT yang tentukan dan saya tidak akan sorok jika sudah bertemu calon nanti,” katanya.

Dalam drama 3 Nota Cinta, Wani akan membawakan watak seorang wanita yang sudah berkahwin bernama Aini.
Pertama kali membawakan watak seorang isteri, Wani mengakui peranan tersebut merupakan satu cabaran besar bagi dirinya untuk menjayakan watak sebagai Aini.
“Agak mencabar juga kerana saya masih bujang dan membawakan watak seorang wanita bergelar isteri. Namun mujur banyak yang membantu saya ketika di set penggambaran,” jelasnya. – KOSMO! ONLINE


Suara persis Sudirman, penampilan penyanyi ‘busker’ dipuji
Oleh KOSMO!

16 Februari 2022, 3:27 pm
PETALING JAYA- Kemunculan seorang pemuda lelaki yang membuat persembahan ‘busking’ dengan mendendangkan lagu-lagu Allahyarham Sudirman Arshad mendapat pujian netizen apabila dikatakan mempunyai alunan suara persis penyanyi nombor satu Asia itu.
Pemuda terbabit dikenali sebagai Arish Mikael digambarkan mempunyai nada suara seperti Sudirman lebih-lebih lagi ketika menyanyikan lagu-lagu popular Allahyarham seperti Hujan.
Menerusi perkongsian video seorang pengguna Facebook, Noor Fadzlan, pemuda itu dilihat menyanyikan lagu bertajuk Hujan ketika menyertai aktiviti busking di Hentian Bas Bentayan di Muar, Johor.
“Vokalis dia bercakap biasa pun sudah keluar Sudirman, orang Muar mesti pernah dengar, selalu busking di tempat makan sebelah Hentian Bas Bentayan,” tulisnya.
Video dikongsi pengguna Facebook itu dikongsi lebih 2,000 pengguna media sosial selain mendapat lebih 5,000 tanda suka.
Sementara itu, rata-rata netizen terus memuji keunikan bakat dimiliki lelaki tersebut selain terus mendoakan agar kerjaya dalam bidang seni terus bersinar.

“Memang sedap dan menusuk kalbu, boleh pergi jauh, kalau dia ada saluran Youtube, saya akan ikuti,” kata Rafif Rayyan.
“Terbaik adik, boleh pergi jauh, lepas ini boleh nyanyikan lagu Sudirman yang lain,” jelas Mohd Shahrir.
“Suara dia seakan Sudirman, harap ada yang ketengahkan bakat, bukan senang mahu cari suara mahal seperti ini,” minta Marzlan Abdullah. -KOSMO! ONLINE


8 sekolah di Negeri Sembilan ditutup akibat Covid-19
Oleh ZAKKINA WATI AHMAD TARMIZI

16 Februari 2022, 3:17 pm
SEREMBAN – Terdapat 21 kluster jangkitan Covid-19 berkaitan pendidikan telah dilaporkan di Negeri Sembilan sehingga semalam dan sebanyak lapan buah sekolah juga telah ditutup buat sementara waktu.
Menteri Besar, Datuk Seri Aminuddin Harun berkata, penutupan lapan buah sekolah tersebut adalah berdasarkan penilaian risiko oleh Pejabat Kesihatan Daerah (PKD) bagi tujuan pengesanan kontak rapat, isolasi, sanitasi dan mitigasi serta akan dibuka semula secara berperingkat.
“Kesemuanya melibatkan lima buah sekolah menengah kebangsaan (SMK), manakala tiga buah lagi melibatkan sekolah kebangsan (SK).
“Hasil penelitian, pola penularan kes Covid-19 di sekolah kebanyakannya bersifat sporadik dan tidak ada dapatan substantif yang menunjukkan punca penularan adalah disebabkan ketidakpatuhan atau pelanggaran prosedur operasi standard (SOP) di sekolah yang terlibat,” katanya selepas mempengerusikan Mesyuarat Mingguan Exco di Wisma Negeri di sini hari ini.
Menurut Aminuddin lagi, berdasarkan pemerhatian dan pemantauan oleh Jabatan Pendidikan Negeri, didapati tahap pematuhan SOP di sekolah adalah memuaskan dan selaras dengan Garis Panduan Pengurusan dan Pengoperasian Sekolah 3.0 yang ditetapkan oleh Kementerian Pendidikan. – K! ONLINE


Kereta curi di KL, dijumpai hangus di Kelantan
Oleh TOREK SULONG

16 Februari 2022, 3:37 pm
PASIR PUTEH – Sebuah kereta jenis Nissan Silvia 180SX yang dilaporkan hilang di Kepong, Kuala Lumpur semalam ditemui sudah hangus dipercayai telah dibakar di laluan masuk ke Sekolah Kebangsaan (SK) Kampung Tasek, Sungai Petai di sini hari ini.
Difahamkan, kereta yang turut dikenali sebagai S13 itu hanya dikeluarkan di Jepun bermula 1989 hingga 1993 dan harga semasanya kini mencecah hampir RM100,000.
Ketua Polis Daerah Pasir Puteh, Deputi Superintendan Ediansha Endal berkata, pihaknya menerima laporan berkaitan penemuan sebuah kereta yang terbakar pada pukul 11 pagi sebelum bergegas ke lokasi kejadian.
Menurutnya, semakan awal mendapati, kereta berkenaan dipercayai dicuri di sekitar Kepong sebelum dibakar di lokasi yang jauh dari pandangan umum di daerah ini.
“Berdasarkan nombor casis kereta itu, ia dilaporkan hilang di Ibu Pejabat Polis Daerah Kepong semalam. Keadaan kereta itu sudah hangus keseluruhannya apabila 100 peratus bahagiannya telah terbakar.
“Berdasarkan soal siasat, pengawal keselamatan sekolah berkenaan memaklumkan dia menyaksikan kebakaran pada pukul 6 pagi, namun tidak melaporkan kejadian tersebut kepada sesiapa,” katanya ketika dihubungi Kosmo! hari ini.

Menurut Ediansha, setakat ini, tiada saksi awam lain yang sedar dan mengetahui bagaimana kereta tersebut boleh berada di lokasi kejadian.
Katanya, beliau juga menafikan bahawa terdapat tiga mayat rentung yang berada di dalam kereta itu seperti yang tular di media sosial. – KOSMO! ONLINE


Siapa pinjam siapa?
Oleh KHAIRULMIZAN YAHYA

16 Februari 2022, 2:39 pm
KUANTAN – Niat seorang jurujual lelaki mahu membuat pinjaman peribadi dengan sebuah syarikat pinjaman wang, namun sebaliknya berlaku apabila syarikat terbabit pula yang berkali-kali meminta wang daripadannya.
Namun akhirnya mangsa yang berusia 32 tahun dari Taman Tas di sini, menyedari dirinya telah tertipu dengan tawaran pinjaman wang tidak wujud sehingga dia kerugian RM2,000.
Ketua Jabatan Siasatan Jenayah Komersial (JSJK) Pahang, Superintendan Mohd. Wazir Mohd. Yusof berkata, kejadian bermula pada 12 Februari lalu selepas mangsa melihat iklan pinjaman wang di internet.
“Mangsa telah berhubung dengan pihak syarikat terbabit melalui WhatsApp dan telah telah bersetuju untuk membuat pinjaman sebanyak RM10,000 dengan bayaran balik sebanyak RM208 sebulan.
“Kemudian mangsa dihubungi oleh individu lain yang memperkenalkan diri sebagai Mr.Khoo yang akan menguruskan pinjaman mangsa,”katanya dalam kenyataan, di sini, hari ini.
Menurutnya, suspek kemudian meminta mangsa membuat beberapa bayaran atas pelbagai alasan dan mangsa membuat tiga kali transaksi ke tiga akaun berbeza bagi tujuan berkenaan.

Katanya, selepas itu suspek masih meminta mangsa membuat pembayaran lagi namun mangsa tidak berbuat demikian kerana mula berasa diperdaya.
Ujar beliau mangsa kemudiannya membuat laporan polis dan kes ini disiasat mengikut Seksyen 420 Kanun Keseksaan. – KOSMO! ONLINE


Suri rumah rugi RM35,000 ditipu kerja sambilan
Oleh KHAIRULMIZAN YAHYA

16 Februari 2022, 2:21 pm
KUANTAN – Seorang suri rumah tidak menyangka keuntungan awal yang diperoleh daripada kerja sambilan yang dilakukan hanyalah umpan untuk dia membuat lebih banyak pelaburan sebelum mangsa ditipu sehingga mengalami kerugian puluhan ribu ringgit.
Itu nasib yang menimpa wanita berusia 35 tahun dari Raub yang terpedaya dengan taktik sindiket penipuan yang menawarkan kerja sambilan di sebuah platform beli-belah dalam talian.
Ketua Jabatan Siasatan Jenayah Komersial (JSJK) Pahang, Superintendan Mohd. Wazir Mohd. Yusof berkata, kejadian bermula 11 Februari lalu apabila mangsa menerima tawaran kerja sambilan berkenaan melalui aplikasi WhatsApp.
“Mangsa dijanjikan pulangan lumayan dengan menyelesaikan tugasan diberikan iaitu menekan butang ‘suka’ pada iklan jualan di platform berkenaan selain membuat bayaran tertentu bagi mendapatkan keuntungan.
“Pada keesokkannya mangsa telah membuat dua tugasan dengan membuat bayaran sebanyak RM510 ke akaun yang diberikan suspek dan telah mendapat keuntungan sebanyak RM124 daripada tugasan itu,” katanya dalam kenyataan, di sini, hari ini.
Mohd. Wazir berkata, mangsa sekali lagi menerima mesej daripada suspek untuk melakukan tugasan seterusnya sebelum mangsa membuat bayaran sebanyak RM35,000 melalui enam transaksi ke tiga akaun berbeza.

Katanya, selepas membuat bayaran berkenaan mangsa tidak menerima sebarang bayaran berserta keuntungan dan suspek juga gagal dihubungi.
Ujarnya, mangsa yang berasa tertipu telah membuat laporan polis dan siasatan dilakukan mengikut Seksyen 420 Kanun Keseksaan. – KOSMO! ONLINE


KKM sahkan anak KJ sudah terima vaksin
Oleh ROSLIZA MOHAMED

16 Februari 2022, 3:08 pm
KOTA BHARU – Anak bongsu Menteri Kesihatan, Khairy Jamaluddin Abu Bakar disahkan sudah menerima suntikan vaksin menerusi Program Imunisasi Covid-19 Kebangsaan Kanak-kanak (PICKids) di pusat pemberian vaksin (PPV) Pusat Dagangan Dunia Kuala Lumpur (WTCKL) kelmarin.
Timbalan Menteri Kesihatan I, Datuk Dr. Noor Azmi Ghazali berkata, pengesahan daripada pihak Kementerian Kesihatan (KKM) itu sekali gus menafikan dakwaan yang mengatakan bahawa ada pihak yang telah membuang cecair vaksin sebelum menyuntik anak Khairy Jamaluddin.
Menurutnya, KKM tidak akan menipu terutamanya untuk memberi suntikan vaksinasi kepada kanak-kanak.
“Sekiranya benar, anak kepada beliau (Khairy Jamaluddin) tidak disuntik, kita akan siasat dan lihat video yang tular itu kerana ia juga secara dekat.
“Jika semua tidak percaya, kita boleh memanggil individu (kakitangan KKM) yang menyuntik anak beliau. Semua orang sudah melihat, anak Menteri Kesihatan itu disuntik vaksin,” katanya pada sidang akhbar selepas Program Lawatan Kerja ke Kelantan Untuk PICKids di Hospital Raja Perempuan Zainab II (HRPZ II) di sini hari ini.
Mengulas lanjut, Noor Azmi memberitahu, orang ramai tidak sepatutnya tersilap untuk membuat keputusan kerana video anak Khairy Jamaludin menerima vaksin sudah tular di media sosial.

Katanya, tidak mungkin KKM hendak menipu ketika melakukan suntikan vaksinasi tersebut.
Sebelum ini, tular di media sosial video berdurasi 17 saat yang menunjukkan kakitangan KKM didakwa membuang cecair vaksin Covid-19 sebelum menyuntik Raif,6, yang merupakan anak bongsu Khairy Jamaluddin.
Terdahulu, Khairy Jamaluddin menerusi perkongsian di laman Twitter miliknya memaklumkan Raif telah selesai dos pertama vaksin Covid-19.
“Alhamdulillah selesai vaksinasi dos pertama untuk anak bongsu saya, Raif di WTCKL. Rasa lega beliau dapat perlindungan dari Covid-19,” ciapnya. – KOSMO! ONLINE


Scammer guna taktik sama terus tipu mangsa
Oleh KHAIRULMIZAN YAHYA

16 Februari 2022, 2:35 pm
KUANTAN – Taktik menyamar sebagai pegawai Lembaga Hasil Dalam Negeri (LHDN) dan anggota polis untuk menipu wang orang ramai bukan taktik baharu sindiket penipuan, namun masih ada mangsa yang terpedaya sehingga kerugian ribuan ringgit.
Ketua Jabatan Siasatan Jenayah Komersial (JSJK) Pahang, Superintendan Mohd. Wazir Mohd. Yusof berkata, seorang jurujual wanita berusia 37 tahun dari Lorong Sri Damai Perdana, di sini menjadi mangsa terbaharu sindiket berkenaan sehingga dia kerugian RM2,950.
Katanya, kejadian bermula pada 15 Februari lalu apabila mangsa menerima satu panggilan telefon daripada seorang wanita yang memperkenalkan diri sebagai wakil pihak LHDN.
“Suspek terbabit memberitahu bahawa mangsa mempunyai tunggakan cukai syarikat yang didaftarkan dengan namanya berjumlah RM36,600.90 namun mangsa menafikan tidak pernah mendaftarkan syarikat berkenaan.
“Suspek kemudiannya meminta mangsa membuat laporan polis berhubung perkara itu dan telah menyambungkan talian kepada seorang lelaki yang memperkenalkan diri sebagai anggota polis dari Ibu Pejabat polis Kontijen (IPK) Pahang,”katanya dalam kenyataan di sini hari ini.
Menurutnya, mangsa kemudian diberikan satu pautan yang menggunakan nama Bank Negara dan diminta untuk memberikan maklumat akaun bank sekiranya tidak mahu wang di dalam akaunnya dibekukan.

Katanya, selepas berbuat demikian, mangsa mendapati berlaku transaksi pemindahan wang membabitkan dua akaun bank miliknya malah wang simpananya juga telah berkurang sebanyak RM2,950.
“Mangsa mengesyaki telah menjadi mangsa sindiket penipuan dan tampil membuat laporan polis di Balai Polis Jaya Gading, di sini,”ujarnya. – KOSMO! ONLINE


Lancar tabung derma ‘beli’ SK Assumption
Oleh MOHD SYALMIZI HAMID

16 Februari 2022, 2:25 pm
SEBERANG PERAI – Para ibu bapa dan alumni Sekolah Kebangsaan (SK) Assumption, Butterworth di sini mewujudkan tabung khas bagi ‘membeli’ sekolah berusia 89 tahun itu.
Wakil alumni, Mohd. Aminuddin Baqy Mohd. Noor berkata, kewujudan tabung itu sebagai ikhtiar dan menunjukkan kesungguhan semua pihak untuk melihat sekolah kekal beroperasi.
“Kami harap lebih banyak pihak akan turut sama membantu mengekalkan sekolah bersejarah ini tidak kiralah ibu bapa, orang awam atau kerajaan negeri.
“Kami semua mahu melihat sekolah ini terus melahirkan generasi cemerlang pada masa akan datang dan semoga ramai akan memberi sumbangan kepada tabung ini,” katanya kepada pemberita hari ini.
Sementara itu, bapa murid darjah 4, S. Ravindran, 42, berkata, dia menyokong segala usaha untuk mengekalkan sekolah itu yang banyak melahirkan pelajar cemerlang sebelum ini.
“Walaupun tidak mampu membantu lebih banyak, tetapi saya tetap menyokong tabung ini supaya sekolah ini diselamatkan.

“Ia sekolah yang bagus dan sebab itulah saya hantar anak saya ke sekolah ini walaupun banyak lagi sekolah berdekatan rumah,” katanya.
Sementara itu, ibu bapa turut meluahkan kekecewaan kerana 53 murid menerima surat penyuraian ke sekolah-sekolah berhampiran Isnin lalu tanpa sebarang perbincangan dengan pihak sekolah.
Ibu murid darjah dua dan enam, Nazirah Mohd. Salihu, 43, berkata, dia terkilan kerana anaknya perlu melapor diri ke SK St. Mark, Butterworth pada Isnin depan sedangkan penggal persekolahan akan berakhir pada 28 Februari.
“Ia terlalu singkat, sedangkan Kementerian Pelajaran sebelum ini memaklumkan memohon penangguhan pengosongan bangunan dan tapak SK Assumption sehingga sesi persekolahan Penggal 3, 2021/2022 tamat pada Mac.
“Walaupun akur anak-anak kami perlu melapor diri di sekolah baharu pada minggu terakhir penggal, tetapi kami terkilan kerana ia tiada sebarang perbincangan dan hanya menerima surat kelmarin,” katanya.
Sebelum ini, akhbar melaporkan lesen sekolah berkenaan akan dibatalkan selepas penutupannya, kerana pemilik tanah persendirian Sri Avenue Sdn. Bhd. telah meminta tanah dan bangunan tersebut dikembalikan kepada pihak mereka secepat mungkin.
Sekolah itu dilaporkan akan ditutup mulai 30 Mac depan iaitu sebulan daripada tarikh asal penutupan yang dihebahkan sebelum ini iaitu pada penghujung Februari ini. – KOSMO! ONLINE


Rusia rancang takluki Kiev, lantik pemerintahan pro-Moscow
Oleh KOSMO!

16 Februari 2022, 3:00 pm
MOSCOW – Tentera Rusia dilaporkan akan membuat serangan dari beberapa arah berbeza dalam usaha Moscow untuk menawan ibu negara Ukraine, Kiev, lapor akhbar Daily Mail kelmarin.
Berpuluh-puluh ribu askar Presiden Vladimir Putin dilaporkan akan  bergerak ke arah selatan untuk memasuki Ukraine dan menakluki Kiev sebelum melantik pemerintahan pro-Rusia.
Selain itu, tentera Kremlin  juga dijangka masuk ke  Ukraine dari sempadan Belarus dan Semenanjung Crimea. Ketumbukan-ketumbukan tentera  Putin dilaporkan akan bergabung di timur negara Ukraine.
Misi utama tentera Rusia adalah untuk menyelaraskan koordinasi bagi memastikan tentera Ukraine di timur negara itu gagal mempertahankan Kiev.
Menjadikan kelajuan pergerakan sebagai kunci utama kepada strategi  Rusia, kenderaan perang yang lebih ringan dan sistem senjata untuk serangan darat menjadi pilihan dalam perang kali ini.
Bagi menguatkan lagi dakwaan bahawa Rusia kini  bersedia menyerang Ukraine, sebanyak 20,000 anggota tentera tambahan telah dikerah oleh Kremlin sekali gus menjadikan kekuatan  keseluruhan askar Rusia mencecah 130,000 anggota.

“Jumlah tentera dan peralatan terkumpul sebegitu besar tidak pernah berlaku sebelum ini. Justeru,  jelas ia adalah kuasa yang dibina untuk tujuan pencerobohan. Dianggarkan tambahan 14 briged Rusia sedang menuju ke sempadan Ukraine.
“Secara keseluruhan, kita boleh melihat 60 peratus kuasa tempur keseluruhan pasukan Rusia terlibat dalam operasi ini,” demikian menurut sumber.
Menurut sumber sama,Putin dijangka bertemu Menteri Pertahanan, Sergey Shoygu dan Ketua Perkhidmatan Rahsia, Alexander Bortnikov sebelum perang diisytiharkan.
Pertimbangan tersebut dibuat kerana Britain, Amerika Syarikat (AS) dan Eropah akan melancarkan pembekuan pada sistem perbankan dan industri perkhidmatan kewangan Rusia jika serangan ini berlaku.
“Sebaik sahaja mereka sampai ke Kiev, pihak Rusia tidak akan melakukan sebarang serangan di jalanan dan hanya fokus untuk merampas pentadbiran di Parlimen.
“Rusia mahukan proses rampasan kuasa tanpa pertempuran darah dan ingin mengelak sebarang pertempuran jarak dekat yang akan mengorbankan nyawa orang awam serta anggota tentera,” ujar sumber sama.
Media rasmi Rusia mendakwa semua krisis ini berpunca daripada tindakan Pertubuhan Perjanjian Atlantik Utara (NATO) dan Kremlin tidak pernah berhasrat untuk berperang dengan saudara sendiri. Rusia dijangka menyerang Ukraine hari ini. – Agensi


Suami Nourul Depp positif Covid-19
Oleh HANISAH SELAMAT

16 Februari 2022, 2:32 pm
PETALING JAYA – Penyanyi yang kini menetap di Bali, Indonesia, Nourul Depp memaklumkan mereka sekeluarga menjalani kuarantin kendiri selepas suaminya, Eric disahkan positif Covid-19.
Katanya, mereka tetap mengambil langkah berjaga-jaga dengan melakukan pengasingan di rumah selepas dia dan tiga anak mereka tidak dijangkiti wabak tersebut selepas melakukan ujian kendiri.
‘”Jadilah positif walaupun ujian anda menunjukkan positif! Malangnya suami saya diuji positif dengan bacaan positif yang sangat rendah. Kami sekeluarga masih mengasingkan diri.
“Walaupun saya dan anak-anak negatif, tetapi kami akan buat juga ujian Tindak Balas Berantai Polimerase Masa Nyata (RT-PCR) pada Jumaat ini,” katanya.
Penyanyi Kerana Terluka itu berkongsi perkembangan keadaan keluarganya menerusi satu hantaran dalam Instagram.
Nourul atau nama sebenarnya Noorul Huda Abdul Wahab, 44, dan suaminya berhijrah ke pulau peranginan popular itu sejak September tahun lalu.

Pasangan yang mendirikan rumahtangga pada 2012 itu mengambil keputusan berpindah ke Bali demi pendidikan tiga cahaya mata mereka Zachary, 9; Raphael, 7; dan Isabella, 3.
Bagaimanapun puteri sulung Nourul menerusi perkahwinan terdahulu bersama bekas suaminya, Ajai, Ayu Nazirah, 24, tidak menyertai mereka.
Menerusi hantaran sama, Nourul turut meluahkan rasa syukur apabila sudah mendapatkan vaksinasi selain mengamalkan pengambilan suplemen.
Berdasarkan pengalaman berdepan risiko virus berkenaan, Nourul mengakui sedia pulang ke tanah air bagi mendapatkan vaksin penggalak.
“Suami saya hanya mengalami demam dan simptom seperti flu. Tiada gejala lain seperti sesak nafas atau hidung tersumbat. Kami cuma perlu ambil dos penggalak sahaja selepas ini.
“Mulanya ada perancangan nak balik ke Malaysia pada hujung bulan ini untuk ambil dos penggalak, tetapi nampaknya sukar sedikitlah buat masa sekarang.
“Kami semua okey. Lebih baik ambil dos penggalak itu untuk kuatkan sistem imunisasi bagi melawan virus ini. Insya-Allah, dengan pertolongan Allah SWT, semuanya akan baik-baik sahaja,” katanya. – KOSMO! ONLINE


Didakwa ubah wang haram lebih RM1 juta
Oleh NUZULSHAM SHAMSUDDIN

16 Februari 2022, 2:31 pm
KUALA LUMPUR –  Seorang wanita yang juga pemilik sebuah syarikat pelancongan mengaku tidak bersalah di Mahkamah Sesyen di sini hari ini atas lima pertuduhan pengubahan wang haram berjumlah RM1.15 juta.
Tertuduh Norani Ismail, 66, membuat pengakuan tidak bersalah itu selepas kesemua pertuduhan itu dibacakan terhadapnya di hadapan Hakim Ahmad Kamar Jamaludin.
Mengikut pertuduhan pertama hingga kelima, tertuduh didakwa telah memindahkan wang berjumlah RM1.15 juta daripada akaun semasa Malayan Banking milik Inter City Services & Travel Sdn. Bhd. yang merupakan hasil daripada aktiviti haram.
Wang itu kemudian dimasukkan ke dalam akaun semasa Maybank Berhad dan akaun simpanan Malayan Banking Islamic Berhad milik seorang anaknya, akaun semasa Malayan Banking Berhad dan CIMB Bank Berhad milik tertuduh dan satu akaun semasa Hong Leong milik syarikatnya.
Kesemua kesalahan itu didakwa dilakukan di Malayan Banking Berhad Cawangan Bukit Bintang di sini, antara 25 Januari hingga 3 Oktober 2019.
Perbuatan itu didakwa di bawah perenggan 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (Akta 613) yang boleh dihukum di bawah subseksyen 4(1) akta sama.

Hukuman bagi perenggan seksyen itu, memperuntukkan penjara maksimum 15 tahun dan denda tidak kurang daripada lima kali ganda jumlah atau nilai hasil daripada aktiviti haram atau peralatan kesalahan itu pada masa kesalahan itu dilakukan atau RM5 juta, yang mana lebih tinggi, jika sabit kesalahan.
Terdahulu Timbalan Pendakwa Raya Norazihah Asmuni menawarkan jaminan RM100,000 bagi kesemua pertuduhan kerana kesalahan adalah serius.
Bagaimanapun peguam Vinod Sharma yang mewakili tertuduh memohon mahkamah mengguna pakai jumlah ikat jamin iaitu RM15,000  yang diberikan oleh Mahkamah Sesyen Shah Alam.
Menurut peguam itu, ini kerana kes di Mahkamah Sesyen Shah Alam yang mana tertuduh pernah didakwa sebelum ini, merupakan transaksi sama selain memohon kes yang dipertuduhkan di mahkamah ini dipindahkan ke Mahkamah Sesyen Shah Alam.
“Tertuduh sebelum ini hadir pada setiap sebutan semula kes (Mahkamah Sesyen Shah Alam) selain tidak pernah gagal. Pasport tertuduh juga telah diambil mahkamah,” kata peguam itu.
Semasa prosiding pihak pendakwaan juga turut memohon kes yang dipertuduhan di Mahkamah Sesyen di sini dipindahkan ke Mahkamah Sesyen Shah Alam untuk didengar bersama kes hari ini.
Selepas mendengar permohonan kedua-dua belah pihak hakim Ahmad Kamar membenarkan kes pengubahan wang haram di Mahkamah Sesyen di sini dipindahkan ke Mahkamah Sesyen Shah Alam.
Mahkamah juga membenarkan tertuduh diikat jamin dengan menggunakan pakai jaminan RM15,000 seperti yang dikenakan di Mahkamah Sesyen itu.
Tarikh 8 Mac ini ditetapkan sebutan semula dan kes akan di sebut di Mahkamah Sesyen Shah Alam. – KOSMO! ONLINE


Berpantang, Neelofa rasa macam terkurung?
Oleh NUR EMIRA SAIZALI

16 Februari 2022, 2:43 pm
PETALING JAYA – “Kenapa pada fasa awal kehamilan dan berpantang terasa seperti duduk di dalam ini?”
Demikian perkongsian selebriti popular, Neelofa yang mencuri perhatian ramai selepas berkongsi sekeping foto berwarna hitam putih memaparkan sebuah pintu pagar atau jeriji besi seoalah-olah gambaran hidupnya yang sedang terkurung atau terpenjara.
Tidak menyatakan secara jelas mengenai situasi terkininya, bekas pengacara MeleTOP itu seperti ingin memberitahu kepada umum tentang emosi dan fizikalnya yang sedang terkurung.
Enggan membiarkan dirinya melalui situasi tersebut seorang diri, pemilik nama penuh Noor Neelofa Mohd Noor, 33, itu turut meminta pandangan ramai dalam InstaStorynya hari ini.
“Secara emosi dan fizikal. Saya seorang yang rasa begini atau ramai juga melalui perkara sama?
“Adakah normal? Boleh kongsi nasihat atau pengalaman?” katanya.

Terdahulu, Neelofa yang kini sedang melalui fasa berpantang selamat melahirkan bayi lelaki sulungnya, Muhammad Bilal pada 31 Januari di sebuat pusat perubatan swasta di ibu negara.
Sehingga hari ini, isteri kepada pendakwah terkenal, Haris Ismail itu tidak berkongsi wajah Bilal kepada umum.
Untuk rekod, Neelofa dan Haris selamat mendirikan rumah tangga di sebuah hotel terkemuka di ibu negara pada 27 Mac 2021. – KOSMO! ONLINE


Polis Perak nafi lindung kegiatan judi dalam talian, pelacuran
Oleh ASLIZA MUSA

16 Februari 2022, 3:13 pm
IPOH – Polis Perak menafikan dakwaan tular di media sosial kononnya tidak mengambil tindakan terhadap kegiatan perjudian dalam talian dan pelacuran yang dikatakan berleluasa di empat daerah di negeri ini.
Ketua Polis Perak, Datuk Mior Faridalathrash Wahid berkata, dakwaan itu berupa fitnah kepada pegawai dan anggotanya yang telah melaksanakan tugas dengan komited dan tegas bagi memerangi aktiviti haram itu.
Tegasnya, pihaknya juga sama sekali tidak berkompromi mahupun cuba ‘menutup mata’ bagi melindungi mana-mana pihak seperti didakwa.
“Maklumat itu pada saya tidak tepat dan lebih kepada fitnah. Jika kita tahu ada aktiviti perjudian, sudah pasti kita akan ambil tindakan malah semua Ketua Polis Daerah juga telah diarahkan untuk mengambil tindakan tegas terhadap aktiviti tidak berfaedah.
“Malah, jika kita buat serbuan di pusat hiburan yang menggajikan pelayan pelanggan (GRO) warga asing pun, kita akan tulis surat kepada pihak berkuasa tempatan (PBT) untuk membatalkan lesen operasi,” katanya dalam sidang akhbar di Ibu Pejabat Polis Kontinjen (IPK) Perak di sini hari ini.
Mengulas lanjut beliau berkata, pihaknya tidak mengetahui individu disebalik dakwaan tersebut namun percaya sekiranya pihak terbabit ikhlas untuk sama-sama memerangi kegiatan perjudian dan pelacuran di negeri ini, mereka akan tampil memberi maklumat kepada polis.

Katanya, maklumat tepat termasuk lokasi aktiviti itu beroperasi membolehkan pihaknya mengambil tindakan segera.
“Mereka perlu tampil memberi maklumat yang lebih lengkap untuk kita jalankan siasatan contohnya jika ada yang terima rasuah, diberi habuan dan premis beroperasi menyalahi undang-undang, maka maklumkan kepada kita.
“Jika takut untuk beri maklumat, kita ada saluran yang boleh lindungi mereka. Ada akta yang boleh melindungi pelapor tanpa mendedahkan identiti mereka,” katanya. – KOSMO! ONLINE


2 lelaki ditahan terlibat kes samun kedai serbaneka
17 Februari 2022, 8:44 pm
PETALING JAYA – Dua lelaki tempatan ditahan selepas disyaki terlibat dengan kes samun kedai serbaneka di sekitar Kelana Jaya di sini semalam.
Timbalan Ketua Polis Daerah Petaling Jaya, Superintendan Ku Mashariman Ku Mahmood berkata, pihak polis menerima laporan daripada seorang wanita tempatan berusia 40 tahun berkaitan satu kejadian samun pada Isnin lepas.
Menurutnya, kira-kira pukul 1.30 petang pada hari kejadian, mangsa sedang bekerja di kaunter bayaran kedai serbaneka yang terletak di kawasan Kelana Jaya.
“Mangsa telah didatangi seorang lelaki warga tempatan yang berpura-pura sebagai pelanggan dan ingin membuat pembayaran.
“Semasa di kaunter bayaran, tiba-tiba suspek telah mengacukan sebilah pisau kepada mangsa dan mengarahkan mangsa untuk menyerahkan wang kepadanya,” katanya dalam satu kenyataan di sini hari ini.
Tambahnya, bimbang dengan keselamatan diri, mangsa telah menyerahkan wang tunai dari dalam mesin tunai kepada suspek berjumlah sebanyak RM500 manakala suspek kemudian bertindak melarikan diri setelah menerima wang tersebut.

“Bertindak atas maklumat, sepasukan polis dari Bahagian Siasatan Jenayah Daerah Petaling Jaya telah menahan dua lelaki warga tempatan berusia 23 hingga 34 tahun di kawasan Kelana Jaya serta Kuala Lumpur semalam.
“Hasil pemeriksaan ke atas kedua-dua suspek, polis merampas pakaian suspek serta sebilah pisau yang disyaki digunakan semasa melakukan jenayah samun,” ujarnya.
Menurutnya, hasil siasatan awal terhadap kedua-dua suspek telah mendedahkan penglibatan mereka di dalam kes samun berkawan tanpa senjata api yang menyasarkan kedai serbaneka di sekitar kawasan Kelana Jaya dan pihak polis percaya telah menyelesaikan tiga kes samun kedai serbaneka di kawasan ini.
Katanya, semakan rekod lampau mendapati kedua-dua suspek mempunyai rekod kes jenayah lampau dan rekod kes penyalahgunaan dadah.
“Kesemua suspek ditahan reman selama lima hari dan kes disiasat mengikut Seksyen 395/397 Kanun Keseksaan iaitu melakukan samun berkawan tanpa senjata api,” jelasnya. – KOSMO! ONLINE


Kaum Melayu paling tinggi enggan ambil dos penggalak
Oleh MOHD. HUSNI MOHD. NOOR

17 Februari 2022, 9:49 pm
PUTRAJAYA – Keengganan menerima dos penggalak dan Program Imunisasi COVID-19 Kebangsaan Kanak-Kanak (PICK Kids) dalam kalangan masyarakat Melayu ketika ini masih tinggi.
Itu jelas Menteri Kesihatan, Khairy Jamaluddin Abu Bakar pada sidang akhbar perkembangan Covid-19, hari ini.
Khairy berkata, beliau akui wujud jurang yang amat ketara antara penerimaan dos penggalak dan PICK Kids antara kaum Melayu berbanding kaum yang lain.
“Bukan kita nak lihat perkara ini dari segi sudut perkauman tapi angka itu sangat ketara dimana satu kaum penerimaan dos penggalak sangat tinggi dan kaum lain pula agak rendah.
“Maka, saya rasa kalau kita tidak mengambil kira maklumat tersebut, kita tidak akan dapat melakukan intervensi yang berkesan.
“Apa yang kita tahu sekarang ini, keengganan menerima dos penggalak atau PICK Kids dalam kalangan masyarakat Melayu agak tinggi,” katanya. – KOSMO! ONLINE


Ironi undian jodohkan Malaysia bersama Thailand, Vietnam
Oleh MUHAMAD ARDIE PUTRA SUHAIMI

17 Februari 2022, 9:10 pm
KETUA jurulatih skuad bawah 23 (B-23) negara, Brad Maloney menganggap ‘jodoh’ bersama seteru Asia Tenggara, Thailand dan Vietnam kuat selepas diundi Kumpulan C saingan Piala Asia B-23 2022 yang bakal berlangsung pada Jun depan.
Lebih menarik, skuad muda Harimau Malaya turut diundi bersama juara bertahan, Korea Selatan yang dianggap sebagai pilihan utama pada kejohanan di Uzbekistan nanti.
Kata Maloney, undian tersebut cukup menarik untuk disaksikan kerana ia menjanjikan cabaran tersendiri buat anak-anak buahnya yang ketika ini sedang fokus pada kejohanan Piala AFF B-23 di Kemboja.
“Kami menyaksikan undian itu sebentar tadi dan ia tidak semudah yang disangka kerana kita akan menentang juara bertahan, Korea Selatan.
“Namun, sudah tentu paling menarik adalah pertemuan menentang Thailand dan Vietnam yang saya anggap cukup ironi kerana kita mungkin bertemu mereka pada kejohanan ini (Piala AFF B-23) dan Sukan SEA 2023 nanti,” katanya pada sidang media secara virtual sebentar tadi.
Dalam perkembangan sama, Maloney mahu tumpuan diberikan sepenuhnya oleh pasukan pada aksi Kumpulan B menentang Laos di Stadium Prince, Phnom Penh esok.

“Ini adalah perlawanan pertama kami di Kemboja selepas aksi pertama dibatalkan susulan Myanmar menarik diri.
“Saya anggap Laos adalah pasukan yang sukar dan ia terbukti ketika kami tidak meraih kemenangan mudah sewaktu kelayakan Piala Asia B-23 di Mongolia tahun lalu dan saya mahu pemain berwaspada sepenuhnya,” katanya. – KOSMO! ONLINE


Rusia terus bina kekuatan di sempadan Ukraine
Oleh KOSMO!

17 Februari 2022, 9:30 pm
LONDON – Ketua perisikan Britain mendedahkan bahawa Rusia terus membina kekuatan tentera di sempadan negara berkenaan dengan  Ukraine walaupun Presiden Vladimir Putin menyatakan bahawa Moscow memilih keamanan, lapor akhbar MaiOnline semalam.
Perkara itu dinyatakan selepas mesyuarat menteri-menteri pertahanan Pertubuhan Perjanjian Atlantik Utara (NATO) di Brussels memaklumkan bahawa tiada bukti yang menyokong dakwaan Rusia bahawa Moscow telah mengundurkan tenteranya.
“Bertentangan dengan dakwaan tersebut, Rusia sebaliknya terus membina keupayaan ketenteraan di sempadannya dengan Ukraine,’’ kata Leftenan Jeneral Jim Hockenhull menerusi kenyataan yang dikeluarkan oleh Kementerian Pertahanan.
“Ini termasuk penampakan kenderaan berperisai tambahan, helikopter dan hospital lapangan yang bergerak ke arah sempadan. Rusia mempunyai bilangan tentera yang cukup untuk menceroboh Ukraine,’’ jelas beliau.
Sebelum ini, menteri-menteri pertahanan NATO berkata, mereka bimbang dengan penempatan tentera Rusia dan sekali lagi menggesa Kremlin untuk kembali ke jalan diplomasi selaras dengan komitmen antarabangsanya.
Setiausaha Agungnya, Jens Stoltenberg berkata, NATO sedang mempertimbangkan untuk menubuhkan kumpulan pertempuran baharu di tengah, timur dan tenggara Eropah untuk menentang ancaman dari Moscow yang disifatkan sebagai normal baharu.

Rusia berulang kali menafikan bahawa mempunyai sebarang niat untuk menyerang Ukraine walaupun kira-kira 130,000 tentera dikumpulkan di sepanjang sempadan. – Agensi